Il prinzi ventiraivel

Aut sur la citad steva sin ina pitga satiglia la statua dal prinzi ventiraivel. El era surtratg da chau fin pe cun fins fegls dad aur, aveva dus safirs glischants sco egls ed orasum il manetsch da sia spada glischava in grond rubin cotschen.

Tut il mund al admirava fitg. «El è uschè bel sco in cot dal clutger», ha manegià in cusseglier che vuleva survegnir il num d’esser in enconuschider d’art. «Mo betg uschè nizzaivel», ha el agiuntà. Pertge ch’el aveva tema che la glieud al pudess giuditgar sco nunpratic – e gliez n’era el tuttavia betg.

«Pertge na pos ti betg esser sco il prinzi ventiraivel?», ha ina mamma sensibla dumandà ses pitschen mattatsch che dumandava bragind suenter la glina. «Il prinzi ventiraivel na vegniss mai sin l’idea da cumplanscher insatge.»

«Jau sun led ch’i dat en quest mund tuttina anc insatgi ch’è cumplainamain cuntent», ha scutinà in trumpà per sasez cur ch’el ha guardà siadora sin la statua magnifica.

«El vesa ora dal tuttafatg sc’in anghel», han ditg ils orfens vegnind en lur vestgids cotschen stgarlat e cun lur scussalets schubers ed alvs or da la catedrala.

«Danunder vulais Vus savair quai?», ha dumandà il magister da quint. «Vus n’avais gea mai vis in.»

«Bain, bain! En noss siemis», han respundì ils uffants. Ed il magister da quints ha mess il frunt en rubaglias ed ha fatg in’egliada fitg seriusa. El na pudeva numnadamain betg vertir ch’uffants siemiavan.

Ina notg èsi arrivà ch’ina pitschna randulina sgulava sur la citad. Igl era in giuvenot e ses cumpogns eran gia sa tratgs avant sis emnas en l’Egipta. El dentant aveva manchentà il sgol, pertge ch’el era inamurà en il pli bel channarel da tuts. El aveva emprendì d’enconuscher sia marusa gia baud la primavaira, cur ch’el sgulava per lung il flum suenter ina grossa tgiralla melna. El era stà talmain surprais da la fina parita dal channarel ch’el era sa fermà per discurrer cun la bella giuvna.

«Duai jau amar tai?», aveva dumandà il giuven-randulina che vegniva gugent als fatgs senza far lungas. Sinaquai aveva la bella fatg ina profunda reverenza davant el. Qua è il giuven utschè sgulà en rudè enturn ella ed ha tutgà bufatgamain l’aua cun sias alas che quella ha fatg undas d’in viv argient. Sin questa moda fascheva el bellinas ad ella, e quai ha cuntinuà uschia durant tut la stad.

«Quai è in’amur ridicula», han tschivlottà las autras randulinas. «Ella n’ha nagins daners e bler memia blers parents» – e pelvaira era il flum plain da channarels. Lura, cur che l’atun è arrivà, èn tut las randulinas sguladas davent.

Uss ch’ellas eran davent, ha il giuven utschè cumenzà a sa sentir sulet e da vegnir stuf da sia dama. «Ins na po insumma betg conversar cun ella», ha el ditg. «Ed a mai para schizunt ch’ella saja cocheta, pertge ch’ella flirtescha tut il temp cun il vent.» E propi: uschespert ch’il vent buffava, al salidava ella cun la pli graziusa reverenza. «Jau admet ch’ella è ingeniusa en dumondas chasanas», ha l’utschè cuntinuà, «ma jau sun gugent en viadi, pia duess er mia dunna avair plaschair da far quai.»

«Vuls ti vegnir cun mai?», l’ha el dumandà per finir. Ma ella ha be scurlattà il chau; ella era enragischada bler memia ferm en ses dachasa. «Ti has be giugà cun mai!», ha el cridà. «Jau ma met sin via vers las piramidas. Sta bain!» Ed el è sgulà davent.

L’entir di è el sgulà ed enten far stgir è el arrivà en la citad. «Nua duai jau far mes paus?», è el sa dumandà. «Speranza hani semtgà qua insatge.»

Alura ha el vis la statua sin l’auta pitga.

«Jau vi ir si là», ha el clamà. «La vista è bella ed aria frestga hai là detg avunda.» Cun quests pleds è el sa platgà gist tranter ils pes dal prinzi ventiraivel.

«Jau hai ina chombra dad aur», ha ditg l’utschè mez en siemi si per sasez, cur ch’el ha guardà enturn ed è sa preparà dad ir a letg. Ma gist cur ch’el vuleva chatschar il chau sut l’ala, è crudà in grond dagut aua sin el. «Remartgabel!», ha el ditg. «Betg in sulet nivel disturba il tschiel serain, las stailas glischan en tutta clerezza – e tuttina plovi. Il clima en l’Europa dal Nord è propi snuaivel. Il channarel era bain tut intgantà da la plievgia, ma quai n’era nagut auter che egoissem.»

En quel mument è crudà in segund dagut.

«A tge serva ina statua, sch’ella n’è gnanc buna da tegnair davent la plievgia?», ha el ditg. «Jau stoss ir a tschertgar in chapitsch d’in chamin solid», ha el cuntinuà e vuleva gist partir.

Ma anc avant ch’el vegnia d’avrir sias alas, è crudà in terz dagut. El ha guardà ensi ed ha vis... Oje, tge ha el stuì vesair?

Ils egls dal prinzi eran tut bletschs e larmas al culavan sur las vistas dad aur. Sia fatscha era uschè bella en il clerglina che la pitschna randulina ha gì cumpassiun cun el.

«Tgi es ti?», ha ella dumandà.

«Jau sun il prinzi ventiraivel.»

«Pertge bragias ti alura?», ha dumandà la randulina. «Jau sun vegnì tut bletsch da quai.»

Il chastè senza quitads

«Cur che jau viveva ed aveva in cor d’uman», ha respundì la statua, «na saveva jau betg tge che larmas sajan. Jau viveva numnadamain en il chastè senza quitads, en il qual nagin mal na dastga entrar. Durant il di giugava jau cun mias camaratas en il curtin e la saira era saut en la sala gronda. Enturn enturn il curtin tanscheva in fitg aut mir; ma mai na sun jau ma dumandà tge che sa chattia da l’autra vart, pertge che tut en qua era uschè bel. Ils signurs da la curt ma numnavan il prinzi ventiraivel; e ventiraivel era jau pelvaira, sche ventira munta d’avair plaschair.

Uschia hai jau vivì, uschia sun jau mort. Ed uss che jau sun mort, ma hani auza en talas autezzas che jau poss vesair tut quai ch’è trid, tut quai ch’è trist en mia citad. E cumbain che jau hai in cor da plum – co na pudess jau betg bragir?»

«Tge, el n’è betg dad aur massiv?», ha pensà la randulina per sai. Ma ella era memia bain educada per dir dad aut insatge uschia.

«Lunsch davent da qua», ha cuntinuà la statua tut da bass, «lunsch davent en ina pitschna giassa stat ina povra chasetta. Ina da las fanestras è averta e tras quella poss jau vesair ina dunna che sesa davos maisa. Sia fatscha è magra ed endirida, gross e cotschens èn ses mauns e plain foras da la guglia, pertge ch’ella è cusunza. Ella surcusa flurs da la Passiun sin in vestgì da saida, il qual la pli bella da las damas d’onur da la regina vegn a purtar tar il proxim bal a la curt.

En in chantun da la stanza giascha in pitschen giuven malsaun en letg. El ha fevra ed avess uschè gugent oranschas. Sia mamma ha dentant nagut d’al dar auter che aua dal flum e perquai bragia el. Randulina, randulina, pitschna randulina, n’al vuls ti betg purtar il rubin dal moni da mia spada? Mes pes èn fermads vi dal postament ed jau na poss betg vegnir giu.»

La pli bella da las damas d’onur da la regina

«Ins spetga sin mai en l’Egipta», ha respundì la randulina. «Mes amis sgolan sur il Nil si e giu e discurran cun las flurs da lotus en plaina fluriziun. Bainprest vegnan ellas ad ir a durmir en la fossa dal grond retg. Il retg sez giascha giu là en ses vaschè da tuttas colurs. El è enzuglià en lenziel mellen ed embalsamà cun bunas odurs. Enturn sia tatona sa stortiglia ina chadaina da jade verd cler e ses mauns èn sco feglia setga.»

«Randulina, randulina, pitschna randulina», ha ditg il prinzi, «na vuls ti betg restar in’entira notg tar mai ed esser mes mess. Il mattatsch suffrescha e la mamma sa fa terribels quitads.»

«Atgnamain na poss jau betg vertir mattatschs», ha respundì la randulina. «Sper il flum nua che jau hai passentà la stad passada eran dus mattatschs sfarfatgs, ils figls dal muliner. Quels bittavan trasor crappa suenter mai. Els na m’han sa chapescha mai tutgà, per quai sgulain nus randulinas bler memia bain ed en pli deriv jau d’ina famiglia ch’è enconuschenta per sia sveltezza. Ma igl è tuttina stà in segn da maltscheccadad.»

Ma il prinzi ventiraivel fascheva ina tschera talmain trista che la pitschna randulina ha sa laschà commover. «Igl è fitg fraid qua», ha ella ditg, «ma jau vi restar tar tai ina notg ed esser tes mess.»

«Grazia, pitschna randulina», ha ditg il prinzi.

Pia ha la randulina piclà il grond rubin da la spada dal prinzi ed è sgulada cun la pedra preziusa en bucca sur ils tetgs da la citad.

Ella è arrivada davantvi la tur da la catedrala, da la quala guardavan ils anghels da marmel alvs. Ella è passada speravi il chastè ed ha udì la canera dal bal. Ina bella matta è sortida sin il balcun cun ses aduratur. «Quant miraculusas èn las stailas», ha el ditg ad ella, «e quant miraculusa è la pussanza da l’amur!»

«Speranza vegn mes vestgì a fin a temp per il bal da la curt», ha ella respundì. «Jau hai dà l’incumbensa da surcuser ella cun flurs da la Passiun. Ma las cusunzas èn uschè marschas.»

La randulina è sgulada sur il flum ed ha vis a pender las laternas vi da las pitgas dals bastiments. Ella è sgulada sur il ghetto ed ha vis ils vegls Gidieus a martgadar e pasar daners sin stadairas d’arom. Finalmain è ella arrivada tar la povra chasetta ed ha guardà viaden.

Il mattatsch era enta letg e sa vulviva vi e nà da la fevra; la mamma era uschè stancla ch’ella era sa durmentada. La randulina è schluitada tras la fanestra ed ha mess il grond rubin sin maisa sper il diclar da la dunna che durmiva. Alura è ella sgulada cun fins sbats da las alas sur il letg vi, quai ch’ha chaschunà in lev vent sin il frunt dal mattatsch. «Quant frestg ch’i fa», ha quel ditg. «Jau crai che jau vegnia uss saun.» Ed el è crudà en in sien profund e rinforzant.

Silsuenter è la randulina returnada tar il prinzi ventiraivel ed al ha raquintà quai ch’ella aveva fatg. «Igl è remartgabel», ha ella ditg, «ma uss na schel jau betg pli, cumbain ch’igl è fraid.»

«Quai deriva da quai che ti has fatg ina bun’ovra», ha ditg il prinzi. Quai ha dà da pensar a la pitschna randulina ed ella è alura sa durmentada. Pensar la fascheva adina vegnir stancla.

Cun l’alva dal di è ella sgulada giu tar il flum per far in bogn. «Tge fenomen remartgabel», ha ditg il professer da l’ornitologia che passava gist sur la punt. «Ina randulina l’enviern!» Ed el ha scrit davart quai in lung artitgel per la gasetta locala. Tuts al citavan, el duvrava uschè blers pleds che nagin na chapiva.

«Questa saira viagesch jau en l’Egipta», ha ditg il pitschen utschè ed è stà tut intgantà da questa vista. El ha visità tut ils monuments ed impurtants edifizis da la citad ed è sesì ditg sin il spitg dal clutger-baselgia. E nua ch’el vegniva, dapertut tschivlottavan ils paslers in a l’auter: «Tge nobel ester!» Uschia è la randulina sa divertida fitg bain!

Cur che la glina è levada, è la randulina sgulada enavos tar il prinzi ventiraivel. «Duai jau drizzar or insatge per tai en l’Egipta?», ha ella clamà. «Jau part uss.»

«Randulina, randulina, pitschna randulina», ha ditg il prinzi, «na vuls ti betg restar anc ina suletta notg tar mai?»

«Ins spetga sin mai en l’Egipta», ha ditg la randulina. «Damaun sgolan mes amis siadora tar il segund cataract. Là giascha l’ippopotam tranter las schervettas e sin in grond tron da granit sesa il dieu Memnon. L’entira notg guarda el suenter las stailas e cur ch’il sulegl leva, lascha el resunar in sulet givel e tascha alura puspè. Da mezdi arrivan ils liuns da colur melna a la riva per baiver. Els han egls verds sco smaragds e lur urlim è pli imposant ch’il strasunar dal cataract.

«Randulina, randulina, pitschna randulina», ha ditg il prinzi, «lunsch davent da qua, a la fin da la citad, ves jau in um giuven en ina chombra sut il tetg. El s’enclina sur in pult ch’è curclà cun palpiris ed in fasch da violas setgas sa chatta sper el en in magiel d’aua. Ses chavels èn brins e tschurriclads, el ha gronds egls plain siemis e ses lefs en cotschens sco mails granats. El sa sprova da terminar in toc per il directur da teater, ma el schela talmain ch’el n’è betg bun da scriver vinavant. Nagin fieu na arda en ses chamin e la fom al ha spussà.»

«Jau vi restar anc ina suletta notg tar tai», ha ditg la randulina ch’aveva propi in bun cor. «Al duai jau medemamain purtar in rubin?»

«Ah na, jau n’hai nagin rubin pli», ha ditg il prinzi. «Mes egls èn tut quai che m’è restà. Els èn fatgs da safirs prezius ch’ins ha purtà avant milli onns or da l’India. Sdrappa davent in dad els ed al porta a l’um giuven. El vegn a purtar il crap prezius tar l’aurer e suenter avair cumprà vivonda e lain da far fieu vegn el a finir ses toc.»

«Char prinzi», ha ditg la randulina, «quai na poss jau betg far.» Ed ella ha cumenzà a bragir.

«Randulina, randulina, chara randulina», ha ditg il prinzi, «fa sco che jau t’hai ditg.»

Pia ha la randulina stratg or al prinzi in egl ed è sgulada davent vers la chombra dal student. Igl è stà fitg lev d’entrar, pertge ch’il tetg aveva ina fora. Là tras è ella sgulada sc’in chametg ed è arrivada en la chombra. L’um giuven aveva zuppà la fatscha tranter ils mauns, uschia ch’el n’ha betg udì a batter las alas. Cur ch’el ha guardà si, ha el vis il bel safir che giascheva sin las violas setgas.

«Ins cumenza a ma stimar», ha el clamà. «Quai qua deriva segiramain d’in grond admiratur. Uss poss jau terminar mes toc», ed el veseva ora fitg cuntent.

L’auter di è la randulina sgulada giu tar il port. Ella è sesida sin l’arber d’in tarment bastiment ed ha guardà tiers co ch’ils mariners tiravan grevas chistas vi da sugas or dal venter dal bastiment. «Trai, ahoi! ahoi!», clamavan els tar mintga chista ch’els auzavan. «Jau viagesch en l’Egipta!», ha clamà la randulina; ma nagin na fascheva stim dad ella e cur che la glina è levada, è ella sgulada enavos tar il prinzi ventiraivel.

«Jau sun vegnida per ta dir adia», ha ella clamà.

«Randulina, randulina, pitschna randulina», ha ditg il prinzi, «na vuls ti betg restar anc ina suletta notg tar mai?»

«Igl è enviern», ha respundì la randulina, «e la naiv vegn prest ad esser qua. En l’Egipta glischa il chaud sulegl sin las palmas verdas ed ils crocodils giaschan en la lozza e guardan enturn marsch. Mes cumpogns bajegian in gnieu en il tempel da Baalbek e las columbas da colur rosa guardan tiers ed ina fa a l’autra plaschentinas.

Char prinzi, jau stoss prender cumià. Ma jau na vegn mai ad emblidar tai e la primavaira vegninta ta port jau duas bellas pidras preziusas al lieu da quellas che ti has dà davent. Il rubin duai esser pli cotschen ch’ina rosa cotschna ed il safir blaus sco la mar infinita.»

«Sin la plazza giusut», ha ditg il prinzi ventiraivel, «stat ina pitschna mattatscha e venda zulprins. Quels l’èn crudads en la chinetta ed èn tut ruinads.

Ses bab vegn a dar fridas, sch’ella na porta nagins daners a chasa e perquai bragia ella. Ella ha ni chaltschiels ni chalzers e nagut sin il pitschen chau. Sdrappa davent mes segund egl ed al porta ad ella, alura na vegn il bab betg a dar fridas.»

«Jau stun pia anc in’ulteriura notg tar tai», ha ditg la randulina. «Ma jau na ta pos betg sdrappar or l’egl. Ti fissas lura cumplettamain tschorv.»

«Randulina, randulina, chara randulina», ha ditg il prinzi, «fa sco che jau t’hai ditg.»

Qua ha ella stratg ora al prinzi l’auter egl ed è sgulada cun quel giu sin plazza. Ella è schuschurada sper la mattatscha da zulprins ora ed ha laschà glischnar il giuvel en ses maun. «Tge bel tochet da vaider!», ha clamà la pitschna; e riend è ella chaminada vers chasa.

Alura è la randulina turnada enavos tar il prinzi. «Ti es uss tschorv», ha ella ditg, «perquai vi jau restar per adina tar tai.»

«Na, pitschna randulina», ha ditg il pover prinzi, «ti stos viagiar en l’Egipta».

«Jau vi adina star tar tai», ha ditg la randulina ed è sa durmentada als pes dal prinzi.

Il proxim di ha la randulina passentà da la damaun fin la saira sin il givè dal prinzi ed al ha raquintà da tuttas sorts chaussas remartgablas ch’ella aveva vis en terras estras. Ella al ha raquintà dals ibis cotschens che stattan en lungas retschas a las rivas dal Nil e pestgan cun lur becs caratschas d’aur; da la sfinx ch’è uschè veglia sco il mund e che viva en il desert e sa tut; dals commerziants che chaminan cun pes pesants sper lur chamels e tegnan en maun cordas da paternoss fatgas d’ambra; dal retg da las muntognas da la glina ch’è nair sco lain d’eben e ch’adura in grond cristal; da la gronda serp verda che dorma en ina palma e ch’ha ventg sacerdots enturn ella che la servan e che la pavlan cun pizieuta; e dals Pigmés che navigheschan sin fegls lads sur in grond lai e che sa chattan l’entir temp en guerra cun ils splerins.

Il retg da las muntognas da la glina

«Chara pitschna randulina», ha ditg il prinzi, «ti ma raquintas chaussas mirvegliusas, ma anc bler pli mirveglius che tut las chaussas en il mund è la dolur umana. Nagina miracla è uschè profunda sco las plajas da la miseria. Sgola sur mia citad, pitschna randulina, e ma raquinta tge che ti vesas là.»

Pia è la pitschna randulina sgulada sur la gronda citad ed ha vis co ch’ils ritgs stevan bain en lur bellas chasas, entant ch’ils murdieus sesevan dadora davant las portas. Ella è sgulada tras giassas stgiras ed ha vis las fatschas pallidas d’uffants fomentads che guardavan trist sin las vias sombras.

Sut in artg d’ina punt giaschevan dus pitschens giuvens che sa serravan in cunter l’auter per sa stgaudar. «Nus avain fomaz!», han els ditg. «Vus na dastgais betg giaschair qua», ha cridà la guardia ed els èn chaminads viadora en la plievgia.

Ils ritgs en lur bellas chasas ed ils murdieus dadora davant las portas

Qua è la randulina sgulada enavos ed ha raquintà al prinzi quai ch’ella aveva vis.

«Jau sun cuvert cun aur fin», ha ditg il prinzi, «quel duais ti prender davent, fegl per fegl, e dar a mes povers; ils vivents crain che aur als possia far cuntents.» La randulina ha piclà davent fegl per fegl da l’aur fin, enfin ch’il prinzi veseva ora tut smuttà e grisch. Fegl per fegl da l’aur fin ha ella purtà als povers e las vistas dals uffants èn sa chaliradas ed els han ris e giugà lur gieus sin las vias. «Uss avain nus paun!», han els clamà.

Alura è arrivada la naiv e suenter la naiv è vegnida la schelira. Las vias vesevan or sco sch’ellas fissan battidas or da spir argient, uschè cler glischavan ellas. Dals tetgs da las chasas pendevan lungas chandailas dad aur sco stilets da cristal, tut il mund purtava pellitschas ed ils pitschens mattatschs purtavan chapitschas da launa cotschnas e gievan cun patinas sin il glatsch.

La povra pitschna randulina schelava e schelava adina pli fitg, ma ella na vuleva betg bandunar il prinzi, per gliez al aveva ella memia gugent. Ella piclava mieulas avant l’isch dal pasterner cur che quel guardava davent ed empruvava da sa stgaudar cun sgulatschar cun las alas.

Ma la finala ha ella realisà ch’ella vegnia a murir. Ella ha gist rablà ora avunda forza per sgular anc ina giada sin il givè dal prinzi. «Sta bain, char prinzi!», ha ella ditg bufatg, «dastg jau bitschar tes maun?»

«Jau hai plaschair che ti sgolas finalmain en l’Egipta, pitschna randulina», ha ditg il prinzi, «ti es gia stada davent bler memia ditg; ma ti ma stos bitschar sin ils levs, pertge che jau ta charez.»

«Jau na viagesch betg en l’Egipta», ha ditg la randulina, «jau viagesch tar la chasa da la mort. La mort è il frar dal sien, u betg?»

Ed ella ha bitschà il prinzi ventiraivel sin ils levs ed è crudada morta davant ses pes.

En quel mument è resunà in curius sfratgim da l’intern da la statua, sco sch’insatge fiss rut. E propi, il cor da plum era rut permez. Igl era gea er ina fradaglia narra quella notg.

Baud la proxima damaun è il burgamester ì cun ils cussegliers sur la plazza. Cur ch’els èn passads davant la pitga, ha el guardà siadora sin la statua. «Per l’amur da Dieu! Quant pover ch’il prinzi ventiraivel ves’ora!», ha el ditg. «Gea, quant pover!», han ditg ils cussegliers ch’eran adina dal medem maini sco il burgamester. Ed els èn muntads per examinar il donn da datiers.

«Il rubin è crudà da sia spada, ils egls èn davent ed el n’è insumma betg pli dad aur», ha ditg il burgamester. «El na vesa pelvaira strusch or meglier ch’in murdieu.»

«Strusch meglier ch’in murdieu», han ditg ils cussegliers.

«E qua giascha propi in utschè mort davant ses pes!», ha cuntinuà il burgamester. «Nus stuain vairamain relaschar in’ordinaziun ch’i saja scumandà als utschels da murir qua.» Ed il scrivant da la citad ha nudà quest avis.

Pia han ins prendì giu da la pitga la statua dal prinzi ventiraivel. «Damai ch’el n’è betg pli bel, n’è el betg pli nizzaivel», ha ditg il professer d’art da l’universitad.

Sinaquai han els bittà la statua en in furn da luentar ed il burgamester ha fatg ina sesida cun il cussegl da la citad per decider tge che duaja capitar cun il metal.

«Nus stuain sa chapescha avair ina nova statua», ha el ditg, «e quai duai esser mi’atgna statua.»

«Mi’atgna», ha ditg mintgin dals cussegliers ed els èn sa scagnads mordio. Cur che jau hai udì la davosa giada dad els, faschevani anc adina dispita.

«Quai è uss curius!», ha ditg il manader da la fundaria. «Quest cor rut na vul betg luar en il furn. Nus al stuain bittar davent.» Uschia al hani bittà sin in mantun da ruments, gist là nua che er la randulina morta giascheva.

«Ma porta las duas chaussas las pli custaivlas da questa citad», ha ditg Dieu ad in da ses anghels; e l’anghel al ha purtà il cor da plum e l’utschè mort.

«Ti has tschernì endretg», ha Dieu ditg, «pertge ch’en mes curtin dal paradis duai l’utschè chantar d’in cuntin ed en mia citad dad aur duai il prinzi ventiraivel ma glorifitgar.»

La luschaina e la rosa

«Ella ha ditg ch’ella sautia cun mai sche jau portia ad ella rosas cotschnas», ha clamà il giuven student; «ma en mes entir iert na hai betg ina suletta rosa.»

Da ses gnieu en il ruver al ha udì la luschaina, ha guardà tras la feglia ed è sa smirvegliada.

«Betg ina suletta rosa en mes entir iert!», ha il giuven clamà e ses bels egls èn s’emplenids cun larmas. «Ah, da tge pitschnas chaussas che la fortuna dependa! Jau hai legì tut quai che glieud perderta ha scrit, tut ils misteris da la filosofia hai jau scuvert; ma uss che jau basegn ina suletta rosa cotschna, ma sent jau disfortunà.»

«Quai è finalmain in vair amant», ha ditg la luschaina. «Notg per notg al hai jau dechantà e pensà che jau n’al entaupia mai. Notg per notg raquint jau a las stailas si’istorgia e pir uss al emprend jau d’enconuscher. Ses chavels èn stgirs sco giacintas e ses levs èn cotschens sco la rosa ch’el desiderescha. Ma il desideri ha fatg vegnir sia fatscha alva sco ivur ed ils quitads han laschà enavos lur sigil sur sias survantscheglias.»

«Il prinzi dat damaun in bal», ha marmugnà il giuven student, «e mia chara vegn ad esser tranter la societad. Sche jau port ad ella ina rosa cotschna, vegn ella a sautar cun mai fin l’alva da la damaun. Sche jau port ad ella ina rosa cotschna, la poss jau tegnair en mia bratscha ed ella vegn a pusar ses chau cunter mes givè e ses maun vegn a giaschair en mes. Ma i na dat nagina rosa cotschna en mes entir iert, uschia che jau vegn a restar sulet ed ella vegn ad ir sper mai ora. Ella na vegn betg a sa stgaudar per mai e mes cor vegn a rumper.»

...ed ella vegn ad ir sper mai ora

«Quai è propi il vair amant», ha ditg la luschaina. «Quai che jau dechant al fa patir, quai ch’è mes plaschair è ses quità. Segiramain è l’amur insatge mirveglius. Ella è pli preziusa che smaragds e pli custaivla che opals magnifics. Ni pedras ni mails granats la pon gudagnar ed ella na vegn er betg offerta sin il martgà. Da nagin martgadant na po ella vegnir acquistada ed er cun aur n’è ella betg da pajar.»

«Ils musicists vegnan a seser sin il podium», ha cuntinuà il giuven student, «e sunar sin lur instruments e mia chara vegn a sautar tar il tun da l’arpa e da la violina. Ella vegn a sautinar uschè liger che ses pes na tutgan betg il palantschieu ed ils admiraturs en lur vestgids glischants vegnan a sa fultschar enturn ella. Ma cun mai na vegn ella betg a sautar, damai che jau n’hai nagina rosa per la dar ad ella.» Ed el è sa bittà per terra, ha zuppà la fatscha tranter ils mauns ed ha bragì.

«Pertge bragia el pomai?», ha dumandà il pitschen luschard verd, cur ch’el è chaminà sper el via cun la cua ad aut.

«Pertge pomai?», ha ditg il splerin che sgulatschava suenter in radi dal sulegl.

«Pertge pomai?», ha ditg cun vusch miaivla ina margaritta a sia vischina.

«El bragia pervi d’ina rosa cotschna», ha ditg la luschaina.

«Pervi d’ina rosa cotschna?», han els clamà, «quai è ridicul!» Ed il pitschen luschard ch’era insatge sc’in cinic ha ris tut dad aut.

Ma la luschaina ha chapì il misteri dals quitads dal student ed ella è sesida senza dir pled en il ruver ed ha pensà davart il misteri da l’amur.

Tuttenina ha ella rasà or sias alas brinas ed è sgulada si en l’aria. Ella è sgulada sc’ina sumbriva tras il guaudet e sc’ina sumbriva è ella ballantschada a travers il curtin.

Entamez il pastget sa chattava in bellezza roser e cur ch’ella al ha vis, è ella sgulada sur el ed è sa platgada sin in rom.

«Ma regala ina rosa», ha ella clamà, «ed jau ta vegn a chantar mia pli bella chanzun.»

Ma il roser ha scurlattà ses chau.

«Mias rosas èn alvas», ha el respundì. «Alv sco la stgima da la mar e pli alv che la naiv sin las muntognas. Va pia tar mes frar che crescha vi da la veglia ura da sulegl, forsa ta po el dar quai che ti giavischas.»

Uschia è la luschaina sgulada tar il roser che creschiva vi da la veglia ura da sulegl.

«Ma regala ina rosa», ha ella clamà, «ed jau ta vegn a chantar mia pli bella chanzun.»

Ma il roser ha scurlattà ses chau.

«Mias rosas èn melnas», ha el respundì. «Melnas sco ils chavels da la nixa che sesa sin il tron d’ambra e pli melnas schizunt che la narcissa che flurescha sin il prà avant ch’il prader arriva cun la fautsch. Ma va tar mes frar che crescha sut la fanestra dal student, forsa ta po el dar quai che ti giavischas.»

Pia è la luschaina sgulada tar il roser che creschiva sut la fanestra dal student.

«Ma regala ina rosa», ha ella clamà, «ed jau ta vegn a chantar mia pli bella chanzun.»

Ma il roser ha scurlattà ses chau.

«Mias rosas èn cotschnas», ha el respundì, «cotschnas sco ils pes d’ina columba e pli cotschnas ch’ils vasts grips da curals che undegian en la profunditad da las mars. Ma l’enviern ha schelà mias avainas, la schelira ha stenschentà mes brumbels ed il stemprà ha rut mia roma; jau na vegn tgunschamain a purtar quest onn naginas rosas.»

«Ina rosa cotschna è tut quai che jau vi», ha ditg la luschaina, «be ina rosa cotschna! Na datti nagina via da survegnir ina?»

«Bain, i dat ina via», ha ditg il roser, «ma quella è uschè snuaivla che jau na ristg betg da la far palais.»

«Raquinta», ha ditg la luschaina, «jau n’hai nagina tema.»

«Sche ti vuls ina rosa», ha ditg il roser, «la stos ti furmar da clerglina or da musica e la colurar cun l’agen sang da tes cor. Ti stos chantar per mai cun il pèz vi da mia spina. L’entira notg duais ti chantar e la spina vegn a perfurar tes cor; tes sang da la vita duaja cular en mias avainas e daventar mes.»

«La mort è in aut pretsch per ina rosa», ha ditg la luschaina, «e mintgin tegna char sia vita. I fa uschè bain da seser en guauds verds, da contemplar la navetta dal sulegl e la glina en sia navetta da pierlas. Dultscha è la savur dal chagliastretg, dultschas èn las flurs-brunsina che sa zuppan en la val ed il brutg che flurescha sin las collinas. Ma l’amur è dapli che la vita e tge è il cor d’in utschè cumpareglia cun il cor d’in um?»

Ed uschia ha ella avert sias alas brinas ed è s’auzada en l’aria. Ella è sgulada sur il curtin sc’ina sumbriva e sc’ina sumbriva è ella planegiada tras il guaudet.

Il giuven student giascheva anc adina en il pastg nua ch’ella al aveva laschà enavos e sias larmas n’eran anc adina betg sientadas en ses bellezza egls.

«Sajas da buna luna», ha ditg la luschaina, «ti vegns a survegnir tia rosa cotschna. Da clerglina la vegn jau a furmar or da musica e colurar cun sang da mes cor. Il sulet che ti stos far persuenter, è da restar in vair amant, pertge che l’amur è pli sabia che la filosofia, cumbain che quella è sabia, e pli pussanta che la pussanza, cumbain che quella è pussanta. Sias alas han la colur da flommas e colurada sc’ina flomma è ses corp. Ses levs èn dultschs sco mel e ses flad è sco intschains.»

Ses lefs èn dultschs sco mel

Il student ha guardà si or dal pastg ed ha gizzà las ureglias, ma el na chapiva betg tge che la luschaina al vuleva dir, pertge ch’el enconuscheva be quai ch’era scrit en cudeschs.

Ma il ruver ha chapì ed è vegnì trist, damai ch’el aveva survegnì fitg gugent la luschaina ch’aveva bajegià in gnieu en sia roma.

«Ma chanta ina davosa chanzun», ha el scutinà. «Jau ma vegn a sentir fitg bandunà cur che ti es davent.»

Pia ha la luschaina chanta per il ruver e sia vusch sburflava sco aua or d’ina funtauna d’argient.

Cur ch’ella ha gì finì sia chanzun, è il student stà en pe ed ha prendì or da sia tastga in cudesch da notizias ed in rispli.

«Ella ha format», ha el ditg a sasez cur ch’el è s’allontanà dal guaudet, «quai na sa lascha betg contestar; ma ha ella er sentiments? Jau tem betg. Atgnamain è ella sco tut ils artists; ella ha be stil senza nagina seriusadad. Ella na s’unfriss betg per auters. Ella pensa be a la musica e mintgin sa ch’ils arts èn interessads be a sasez. Tuttina stoss jau conceder ch’ella ha intgins tuns da bellezza en sia vusch. Donn che quels n’han nagina muntada u in senn pratic.» Ed el è ì en sia chombra, è sa mess sin ses letg da strom ed ha cumenzà a pensar a sia chara; e suenter in mument è el sa durmentà.

Cur che la glina è cumparida al tschiel, è la luschaina sgulada tar il roser ed ha smatgà ses pez cunter ina spina. L’entira notg ha ella chantà cun smatgar ses pèz cunter la spina e la fraida glina clera sco cristal è sa sgobada ed ha tadlà. Ella ha chantà tut la notg e la spina è penetrada pli e pli profund en ses pez ed il sang da la vita è tschessentà.

L’emprim ha ella chantà da l’amur naschinta en il cor d’in giuven e d’ina giuvna. E vi dal rom il pli aut dal roser è flurida ina bellezza rosa, in fegl da la flur chatschava l’auter sco quai ch’ina chanzun suandava l’autra. L’emprim era la rosa pallida sco ina leva tschajera che giascha sur il flum. Pallida sco pizs dal pe da la damaun e d’argient sco las alas dal di naschint. Sco il maletg d’ina rosa en in spievel d’argient, sco il maletg d’ina rosa en in bassin d’aua, uschia era la rosa che fluriva sisum il pli aut rom dal roser.

Ma il roser ha ditg a la luschaina da sa pressegiar pli ferm cunter la spina. «Anc pli ferm», ha clamà il roser, «u ch’il di leva avant che la rosa è a fin.»

Sinaquai è la luschaina sa pressada pli ferm cunter la spina e ses chant è daventà pli e pli dad aut, cur ch’ella chantava da la naschientscha da la passiun en l’olma d’in um e d’ina matta.

Uschia è sa derasà in fin tun rosa sur ils fegls da la flur sco la fatscha dal spus sa colurescha cur ch’el bitscha ils levs da la spusa. Ma la spina n’aveva anc betg cuntanschì ses cor, uschia ch’il cor da la rosa è restà alv, pertge che be il sang dal cor da la luschaina è bun da colurar cotschen il cor d’ina rosa.

Ed il roser ha ditg a la luschaina da sa pressegiar anc pli ferm cunter la spina. «Anc pli ferm», ha clamà il roser, «u ch’il di leva avant che la rosa è a fin.»

Ed uschia è la luschaina sa pressada pli ferm cunter la spina, la spina ha tutgà ses cor ed ina terribla dolur è passada tras ella sc’in chametg. Ferm ed ardent era il mal ed il chant vegniva adina pli selvadi cur ch’ella chantava da l’amur che vegn accumplida tras la mort, da l’amur che na mora gnanc en fossa.

E la magnifica rosa è vegnida cotschen viv, sco la rosa al tschiel oriental. Cotschen viv era il rintg da la feglia da la flur e cotschen viv sc’in rubin era il cor.

Ma la vusch da la luschaina è vegnida pli e pli brausla, ella ha cumenzà a batter sias pitschnas alas ed ina tschajera è sa messa sur ses egls. Pli e pli flaivel è daventà ses chant ed ella ha sentì co che la gula sa serrava adina pli fitg.

Alura ha ella stuschà ora ina davosa undada da musica. La glina alva ha udì quai ed ha manchentà l’alva da la damaun ed è restada al firmament. La rosa cotschna ha udì quai ed ella tut vibrava dal daletg ed ha avert ils fegls da sia flur en la fraida aria da la damaun. L’eco ha purtà quai tar las taunas purpuras en la muntogna ed ha sveglià ils durmiders or da lur siemis. Igl è glischnà tras la channa sper il flum e quel ha dà vinavant la novitad a la mar.

«Guarda be, guarda!», ha clamà il roser, «la rosa è uss a fin.» Ma la luschaina n’ha betg dà resposta, perquai ch’ella giascheva morta en il pastg aut cun ina spina en ses cor.

E cur ch’igl è stà mezdi, ha il student avert sia fanestra ed ha guardà viadora.

«Tge gronda fortuna!», ha el clamà, «qua è ina rosa cotschna! En mi’entira vita n’hai jau mai vis ina rosa sco quella. Ella è d’ina bellezza uschè mirvegliusa che jau sun segir ch’ella ha in lung num latin.» Ed el è sa pusà or da fanestra ed ha rut giu ella.

Alura ha el mess si ses chapè ed è currì tar la chasa dal professer cun la rosa en ses maun.

La figlia dal professer plegava gist in chanè da saida blaua, entant ch’ella seseva en l’entrada cun ses pitschen chaun a ses pes.

«Vus avais ditg», ha clamà il student, «che Vus sautias cun mai, sche jau As portia ina rosa cotschna. Qua hai jau la rosa la pli cotschna en tut il mund. Vus la pudais purtar questa saira vi da Voss cor e cur che nus sautain vegn ella ad As regurdar, quant fitg che jau As charez.»

Ma la matta ha mess il frunt en faudas.

«Jau tem ch’ella na giaja betg a prà cun mes vestgì», ha ella respundì. «E detg be a l’ur, m’ha il nevs dal camerari tramess vairs giuvels e mintgin sa bain che juvels èn bler pli chars che flurs.»

«Cartai a mai, Vus essas fitg malengraziaivla», ha ditg il student tut grit. Ed el ha bittà la rosa sin via, nua ch’ella è crudada en la chinetta ed è vegnida sut las rodas d’in char.

«Malengraziaivla!», ha clamà la matta. «Jau As stoss dir che Vus essas propi impertinent! Ed insumma, tgi essas Vus schont? Be in student. Jau na crai betg che Vus hajas fivlas d’argient vi da Voss chalzers sco quai ch’il nevs dal camerari ha.» Ed ella è stada si da sia sutga ed è ida en chasa.

«Tge tgutga rauba che l’amur è!», ha ditg il student ed è ì davent. «Ella n’è betg mez uschè nizzaivla sco la logica, damai ch’ins na po cumprovar nagut cun ella. Ed ella raquinta adina da chaussas che na vegnan mai a capitar ed ans fa crair chaussas che n’èn betg vairas. Propi, ella è fitg malpratica ed ozendi sto tut esser pratic; jau pens che jau duess turnar enavos tar la filosofia e studegiar metafisica.»

Pia è el returnà en sia stanza, ha prendì nanavant in gross cudesch plain pulvra ed ha cumenzà a leger.

Il gigant egocentric

Mintga suentermezdi cur ch’ils uffants vegnivan or da scola, gievan els en il curtin dal gigant a far termagls.

Quest curtin era grond e spezialmain bel, cun pastg verd e lom. Qua e là cuchegiavan bellezza flurs or dal pastg, gist sco stailettas, e dudesch persichers creschivan lien. Quels purtavan la primavaira flurs deliziusas en rosa e perlmut e l’atun fritgs en abundanza. Ils utschels sesevan en las plantas e chantavan uschè dultschin ch’ils uffants faschevan bainduras in paus durant lur gieus per tadlar lur chant. «Quant cuntents che nus essan qua!», clamavan els in a l’auter.

In di è il gigant returnà a chasa. El era stà a visitar ses ami, l’um-luf da Cornwall. Set onns era el stà tar lez. Cur ch’ils set onns èn stads passads, aveva el raquintà tut quai ch’el aveva da dir e quai n’era betg gist bler. Uschia è el sa decidì da returnar en ses agen chastè. Cur ch’el è turnà, ha el vis ils uffants faschond termagls en ses curtin.

«Tge faschais vus qua?», ha el sgrignì cun vusch brutta ed ils uffants han fatg prescha da fugir.

«Mes agen curtin è anc adina mes agen curtin», ha ditg il gigant, «quai mintgin che sto chapir. Jau na lubesch a nagin da far termagls lien, cun excepziun da mamez.» Curt suenter ha el erigì in mir aut enturn il curtin ed ha fermà ina tavla da scumond cun scrit:

Nagin dretg d’access.

Scumandà d’entrar!

El era propi in gigant egocentric.

Ils povers uffants na pudevan far nagliur pli termagls. A l’entschatta han els fatg termagls sin via, ma la via era plain pulvra e crappa. Quai na plascheva insumma betg ad els. Cur che la scola era a fin, gievan els savens bufatg enturn ils mirs e discurrivan dal bellezza curtin davos quest mir.

«Co che quai era bel da far termagls en quest curtin!», schevan els in a l’auter.

Alura è arrivada la primavaira. Dapertut vesevan ins pitschnas flurs e pitschens utschels. Ma en il curtin dal gigant egocentric regiva l’enviern. Ils utschels n’avevan nagin gust da chantar, damai ch’ils uffants n’eran betg là e las flurs avevan emblidà da flurir. Ina giada ha ina flur mirvegliusa chatschà il chau tranter il pastg ora, ma cur ch’ella ha vis la tavla da scumond, è ella stada mal per ils uffants ed è spertamain sa retratga per durmir.

Ils sulets ch’avevan plaschair da quai eran la naiv e la schelira. «La primavaira ha emblidà quest curtin», clamavan els plain gust, «uschia pudain nus star qua sur onn.» Cun ses mantè grond ha la naiv cuvernà il pastg e la schelira ha colurà tut las plantas cun argient.

Els han envidà il vent dal nord ed al supplitgà da star da cuminanza – ed el è vegnì. Enzuglià en ina pel spessa tgulava el l’entir di per il curtin enturn e suflava davent ils sturs dals chamins. «Quai è propi in lieu simpatic», era el entusiasmà, «ideal d’envidar la granella.»

Uschia è er vegnida la granella. Mintga di stgadanava ella durant trais uras sin il tetg dal chastè, fin che tut las tievlas eran empaglia. Silsuenter filava ella per il curtin enturn, uschè spert sco ch’ella mo pudeva. Ella era vestgida tut en grisch e ses flad era sco glatsch.

«Jau na sai betg chapir, daco che la primavaira na vul betg vegnir», scheva il gigant mintga giada ch’el guardava viadora en ses curtin fraid ed alv. «Jau sper che l’aura sa midia.»

Ni la primavaira ni la stad èn arrivadas. L’atun ha purtà fritgs d’aur en mintga curtin, ma en il curtin dal gigant n’ha el purtà nagut. «El è memia egoistic», ha manegià l’atun. Uschia regiva l’enviern en il curtin: il vent dal nord, la granella, la schelira e la naiv sautavan vinavant tranter las plantas.

Ina damaun giascheva il gigant alert en letg. Qua ha el udì ina fina bella melodia. La melodia era uschè dultscha ch’el ha pensà ch’i sa tractia dals musicants dal retg. En vardad dentant chantava be in pitschen maset avant sia fanestra. Igl era dentant uschè daditg ch’el aveva udì in utschè a chantond en ses curtin ch’el carteva d’udir la pli bella musica dal mund. En quest mument ha la granella smess da sautar sur ses chau, il vent dal nord n’ha betg pli tgulà e tras l’ala d’ina fanestra è entrà in’odur deliziusa. «Jau crai che la primavaira saja finalmain arrivada», ha ditg il gigant. El è spertamain siglì en pe ed ha guardà da fanestra ora.

Tge ha el vis?

El ha vis in maletg tut aparti bel.

Tras ina fora pitschna en il mir eran ils uffants sa ruschnads ed uss sesevan els sin la roma da las plantas. Sin mintga planta seseva in uffant. Las plantas sa legravan talmain da puspè vesair e sentir ils uffants ch’ellas han cumenzà a flurir e cun lur roma fina embratschavan ellas ils uffants. Ils utschels sgulavan enturn e chantavan dal gaudi, las flurs chatschavan lur chau or dal pastg verd e rievan. Insumma era quai in maletg miraculus.

Sin mintga planta seseva in uffant

Mo en ina part dal curtin regiva anc adina enviern. Gist en quella chantunada dal curtin sa stendeva in mattet quai ch’el pudeva. El era uschè pitschen ch’el na pudeva betg sa stender fin la roma da la planta. Uschia curriva el enturn e bragiva pitras larmas. La planta era anc adina plain schelira e naiv ed il vent dal nord tgulava anc adina. «Raiva si, mattet», ha ditg la planta ed ha sturschì sia roma uschè lunsch engiu sco mo pussaivel, ma il mat era simplamain memia pitschen.

Il cor dal gigant e daventà lom, cur ch’el ha vis quest mattet e sias stentas. «Tge egoist che jau sun stà», ha el ditg. «Uss chapesch jau pertge che la primavaira na vuleva betg vegnir. Jau vi auzar quest mattet en il spitg da la planta ed alura vi jau allontanar il mir. Mes curtin duai esser ina plazza da gieu per tut ils uffants.» El deplorava davaira quai ch’el aveva fatg.

Bufatg è el sa schluità dad isch-chasa ora ed è entrà en curtin. Ma cur ch’ils uffants al han vis, èn els fugids quai ch’els han pudì ed en il curtin è puspè returnà l’enviern. Mo il mattet n’era betg fugì, perquai che ses egls eran plain larmas, uschia ch’el n’aveva betg vis a vegnind il gigant. Lez è vegnì bufatg natiers ed ha auzà ad aut il pitschen, uschia ch’el ha cuntanschì il rom da la planta.

En quest mument han ils brumbels cumenzà a traglischar or da la roma e las flurs èn s’avertas. Ils utschels èn sgulads natiers ed han chantà, il mattet ha stendì sia bratscha enturn il culiez dal gigant ed ha fatg ina strocla. Cur ch’ils auters uffants han vis ch’il gigant n’era betg pli nausch, èn els currids enavos e cun els è er turnada la primavaira.

«Quai è uss voss curtin, mes chars uffants», ha ditg il gigant. El ha prendì in grond mogn ed ha destruì il mir. Da mezdi, cur che la glieud gieva sin fiera, han els vis ch’il gigant fascheva termagls cun ils uffants en il pli bel curtin ch’els avevan vis fin qua. L’entir di han ils uffants fatg termagls e la saira èn els stads tar il gigant per dar buna notg.

«Ma nua è voss pitschen camarat», ha el ditg, «quest mattet che jau hai mess sin la planta?» Il gigant aveva tut spezial gugent quel, damai che lez aveva dà ina strocla ad el.

«Quai na savain nus betg», han respundì ils uffants, «el è ì davent.»

«Schai ad el ch’el duaja en mintga cas turnar damaun», di il gigant. Ma ils uffants han respundì ch’els na sappian betg nua ch’el abiteschia ed insumma, els n’hajan anc mai vis el avant. Qua è il gigant vegnì tut trist.

Mintgamai suenter scola vegnivan ils uffants e faschevan termagls ensemen cun il gigant. Ma il mattet ch’el aveva uschè gugent nagin che n’aveva vis. Il gigant era amicabel cun tut ils uffants, ma laschava encrescher per il mattet e discurriva savens dad el. «Quant bel fissi da vesair el ina giada», scheva el adina puspè.

Ils onns èn vargads ed il gigant è daventà vegl e caduc. El na pudeva betg pli sa participar als gieus dals uffants e seseva savens en ina gronda sutga, entant ch’el observava ed aveva plaschair dal curtin. «Jau hai bleras bellezza flurs», scheva el, «ma il pli bel èn ils uffants.»

Ina damaun d’enviern, el era gist londervi da sa vestgir, ha el guardà or da fanestra. El n’odiava betg pli l’enviern, la fin finala saveva el che la primavaira be dormia e che las flurs fetschian simplamain in paus.

Tuttenina ha el fruschà tut surstà ses egls. El ha guardà e guardà. Pelvair, quai ch’el veseva era in daletg. Ella chantunada dal curtin traglischava ina planta en cumplaina fluriziun. La roma era dad aur ed ils fritgs d’argient. Sut la planta steva il mattet ch’el amava uschè fitg.

Il mattet ch’el amava uschè fitg

Plain plaschair è il gigant currì da stgala giu e viador en il curtin. El è currì sur il pastg ed è s’avischinà al mattet. Ma cur ch’el era damanaivel, è sia fatscha vegnida cotschna sco burnida e tut ravgentà ha el clamà: «Tgi ha ristgà da vulnerar tai?» En ils mauns dal mat eran nodas da guttas e nodas da guttas aveva el er vi da ses pes.

«Tgi ha ristgà da far mal a tai?», ha el clamà. «Di a mai, sinaquai che jau al possia mazzar cun mia spada.»

«Lascha tia spada nua ch’ella è», ha respundì il mattet, «quest qua èn las nodas da l’amur.»

«Tgi es ti?», ha vulì savair il gigant ed in curius sentiment da schenadadad è vegnì sur dad el. El è crudà per terra avant il pitschen. L’uffant ha fatg bucca da rir ed ha ditg al gigant: «Avant lung temp has ti laschà far termagls mai en tes curtin, oz duais ti vegnir tar mai en mes curtin, pertge che mes curtin è il parvis.»

Cur ch’ils uffants èn turnads suenter scola per far lur gieus, han els chattà il gigant sut la planta cuvert cun finas flurs alvas.

L’ami fidaivel

Ina damaun ha il vegl ratun da l’aua chatschà il chau or da sia fora. El aveva egliets glischants, in barbis marv e grisch e sia cua era sco in lung toc da cautschuc nair.

Las andas nudavan sin il lajet e vesevan ora sco ina rotscha utschels canarins mellens. Lur mamma ch’era bella alva ed aveva chommas tut cotschnas empruvava d’als mussar da far il posachau en l’aua.

«Vus na vegnis mai ad appartegnair a l’auta societad, sche vus n’essas betg buns da far il posachau», repetiva ella adina puspè ed als mussava co ch’i saja da far. Ma las andas na guardavan gnanc. Ellas eran uschè giuvnas ch’ellas gnanc savevan tge avantatgs ch’i portia d’appartegnair a l’auta societad.

«Tge uffants malobedaivels!», ha clamà il vegl ratun da l’aua. «Els avessan propi merità da vegnir najentads.»

«Tuttavia betg», ha ditg la mamma-anda. «L’emprim pass è il pli grev e geniturs na pon betg avair pazienza avunda.»

«Fafanoias!», ha ditg il ratun da l’aua. «Jau n’enconusch nagins sentiments da geniturs e na sun betg in animal da famiglia. Jau na sun mai stà maridà ed i na ma vegn gnanc endament da far quai. L’amur, quai po bain esser bel e bun, ma l’amicizia vala en mintga cas dapli. Jau n’enconusch pelvaira nagut pli nobel e pli stgars en il mund ch’ina amicizia fidaivla.

«E tge, mes bun, è per Vus in’amicizia fidaivla?», ha dumandà in pitgalain verd che seseva en vischinanza sin ses prà ed aveva udì la conversaziun.

Il pitgalain verd

«Quai savess jau er gugent», ha ditg l’anda, è nudada da l’autra vart dal lajet ed ha fatg il posachau per dar in bun exempel a ses uffants.

«Tuppa dumonda!», ha clamà il ratun da l’aua. «In ami fidaivel, quel ma sto simplamain esser fidaivel.»

«E tge al purschessas persuenter?», ha ditg il pitschen utschè, è siglì sin in romet da colur d’argient ed ha sbattì las alas.

«Jau n’As chapesch betg», ha respundì il ratun da l’aua.

«Jau As vi raquintar in’istorgia davart quai», ha ditg il pitgalain verd.

«Tracta l’istorgia da mai?», ha dumandà il ratun da l’aua. «Sch’ella tracta da mai vi jau tadlar, pertge che jau hai fitg gugent romans.»

«Ella sa lascha applitgar sin Vus», ha ditg il pitgalain verd. Ed el è sgulà giuadora, è sa platgà a la riva ed ha raquintà l’‹Istorgia da l’ami fidaivel›.

«Igl era ina giada in brav umenet cun num Gion.»

«Era insatge spezial vi dad el?», ha dumandà il ratun da l’aua.

«Na», ha ditg il pitgalain verd. «Jau na crai betg ch’insatge era spezial vi dad el danor ses bun cor e sia legra fatscha radunda. El viveva tut persul en ina pitschna chasetta e lavurava mintga di en ses curtin. En l’entir conturn na devi betg in iert ch’era uschè bel sco il ses. Neglas creschivan qua e levcoias e tastgettas e ranunchels. Qua devi rosas melnas e damascenas, cavazzolas e violas alvas e purpuras, columbinas e cardaminas, maioran e basilias, primulas e gilgias, narcissas e groffels flurivan e savuravan sco quai ch’ils mais vegnivan e ch’ina flur prendeva a l’autra il plaz, uschia ch’i deva adina insatge bel da guardar ed insatge empernaivel da savurar.

Gion pitschen aveva ina massa amis; ma il pli fidaivel dad els era Giachen grond, il muliner. Gea, il ritg muliner era uschè attaschà a Gion pitschen ch’el na passava mai sper l’iert da quel ora senza sa stender sur la saiv e cleger per sai in grond matg u in pugn plain ervas dultschas u emplenir las tastgas cun palogas e tschareschas cur che la puma era madira.

‹Vairs amis duain avair tut communablamain›, scheva el mintgamai e Gion pitschen deva il chau e surrieva ed era fitg losch d’avair in ami cun patratgs uschè nobels. Mintgatant manegiavan ils vischins bain ch’i saja curius ch’il ritg muliner na regalia betg er ina giada insatge a Gion pitschen – el ch’aveva plunà en ses mulin tschient satgs farina ed aveva sis vatgas da latg ed ina gronda muntanera nursas. Ma Gion na rumpeva mai il chau sur da quai e nagut n’al fascheva pli grond plaschair che da tadlar il muliner a raquintar davart il sacrifizi da la vaira amicizia.

Uschia lavurava Gion pitschen l’entir temp en ses curtin. La primavaira, la stad e l’atun era el fitg cuntent, ma cur che l’enviern arrivava ed el n’aveva ni fritgs ni flurs da purtar sin il martgà, lura suffriva el vaira ferm dal fraid e da la fom ed el stueva savens ir a letg senza avair mangià insatge auter ch’in pau paira tosta u intginas nuschs diras. L’enviern era el er fitg sulet, pertge che da quel temp na vegniva il muliner mai tar el.

‹I na fa nagin senn da visitar Gion pitschen uschè ditg sco ch’igl ha naiv›, scheva il muliner mintgamai a sia dunna; ‹cur che umans han quitads, èsi il meglier da surlaschar els a sasez e da betg mulestar els cun visitas. Quai è almain mi’idea da l’amicizia ed jau sai che jau hai raschun. Perquai vi jau pli gugent spetgar fin ch’igl è primavaira ed al visitar lura. Tar questa chaschun ma po el gist regalar in chanaster plain primulas e quai al vegn a far cuntent.›

‹Ti t’occupas propi fitg dad auters›, ha ditg la mulinera, entant ch’ella seseva en sia sutga cumadaivla davant il fieu da chamin; ‹propi, ti t’occupas immens fitg. Igl è in daletg d’udir tai a discurrer davart l’amicizia. Jau sun persvasa che gnanc il plevon fiss bun da dir surlonder chaussas uschè bellas sco ti, cumbain ch’el abitescha en ina chasa da trais auzadas e porta in rintg dad aur vi dal det pitschen.›

‹Ma na pudessan nus betg laschar vegnir ina giada Gion pitschen tar nus?›, ha dumandà il pli giuven dals muliners. ‹Sch’il pover Gion è en miseria, al vi jau dar la mesadad da mia schuppa da fava ed al mussar mes cunigls alvs.›

‹Tge tup mattatsch che ti es!›, ha clamà il muliner. ‹Jau na sai propi betg, pertge che jau ta tramet a scola. Ti paras d’emprender là nagut. Na chapeschas ti betg che Gion pitschen, sch’el vegniss tar nus, vesess il fieu chaud, nossa spaisa e la cria cun vin cotschen e ch’el pudess lura vegnir scuidus? E la scuidanza è insatge fitg nausch e lavaga il caracter. Jau na vegn mai a vertir ch’ins lavaghia a Gion il caracter. Jau sun ses meglier ami e vegn adina a proteger el e guardar ch’el na vegnia betg manà en empruvament. Ultra da quai ma dumandass Gion, sch’el vegniss na qua, forsa d’al emprestar in satg farina e quai na pudess jau betg far. Farina è ina chaussa ed amicizia in’autra ed ins na duess betg scumbigliar quellas duas. Ils dus pleds vegnan bustabads fitg different e muntan er insatge tut auter. Quai sa bain mintgin.›

‹Quant bel che ti discurras›, ha ditg la mulinera ed ha derschì en a sasezza in grond magiel biera chauda; ‹jau sun gia plain sien, igl è gist sco en baselgia.›

‹Glieud che agescha bain datti blera›, ha respundì il muliner, ‹ma be fitg paucs discurran bain. Da quai resulta ch’il discurrer è lunschor la greva da questas duas chaussas ed er la pli nobla.› Schend quai ha el guardà sever sur la maisa vi sin ses pitschen figl. Quel laschava pender il chau da la vargugna, è vegnì cotschen sc’ina frosla ed ha cumenzà a cridar grossas larmas ch’al culavan giu en il té. Ma el era anc fitg pitschen ed uschia n’al dastg ins betg prender quai en mal.»

«È l’istorgia a fin?», ha dumandà il ratun da l’aua.

«Tuttavia betg», ha respundì il pitgalain verd, «quai è pir stà l’entschatta.»

«Lura essas Vus fitg antiquà», ha ditg il ratun da l’aua. «Mintga bun autur da romans cumenza oz cun la finiziun, lascha alura suandar il cumenzament e serra cun la part d’amez. Quai è la metoda moderna. Da curt hai jau udì in criticher a referir minuziusamain davart quella, giond a spass cun in um giuven enturn il lajet. El ha discurrì en lung ed en lartg ed jau sun ferm persvas ch’el aveva raschun, pertge ch’el aveva egliers blaus e chau blut e mintga giada che l’um giuven fascheva ina remartga, sche respundeva el be: ‹Bua!› Ma raquintai vinavant. Il muliner ma plascha fitg bain. Jau mez sun ina persuna cun ina fina demananza, uschia che nus avain ina massa tratgs communabels.»

«Pia», ha cuntinuà il pitgalain verd, siglind in pèr giadas d’ina chomma a l’autra, «cur che l’enviern è stà a fin e las primulas han cumenzà a mussar lur stailettas fustgas, ha il muliner ditg a sia dunna ch’el veglia ir giu ina giada tar Gion pitschen a dar in’egliada.

‹Tge bun cor che ti has›, ha clamà la dunna, ‹ti pensas adina als auters. E n’emblida betg da prender cun tai il grond chanaster per las flurs.›

Pia ha il muliner fermà las alas dal mulin da vent cun ina ferma chadaina da fier ed è ì da la collina giuadora cun il chanaster sut bratsch.

‹Bun di, Gion pitschen›, ha ditg il muliner.

‹Bun di›, ha ditg Gion sa pusond sin sia pala e riend sur l’entira fatscha.

‹E co has passentà l’enviern?›, ha dumandà il muliner.

‹Ah›, ha ditg Gion, ‹igl è propi memia buntadaivel da tai, da ma dumandar suenter quai. Per dir la vardad èsi stà vaira criv. Ma uss è arrivada la primavaira ed jau sun led e cuntent: tut mias flurs chatschan.›

‹Quant savens avain nus discurrì da tai›, ha ditg il muliner, ‹gugent avess jau savì co ch’i giaja cun tai.›

‹Quai è char da Vus›, ha ditg Gion, ‹jau aveva gia tema che Vus m’hajas emblidà.›

‹Tge dis ti qua, Gion?›, ha ditg il muliner. ‹L’amicizia n’emblida mai. Quai la renda pir uschè bella; ma jau tem che ti n’hajas nagina chapientscha per la poesia da la vita. Dal reminent: tias primulas vesan ora grondius!›

‹Gea, ellas èn propi bellas›, ha ditg Gion, ‹ed igl è ina gronda fortuna per mai che jau hai tantas. Jau vi ir cun ellas sin il martgà e las vender a la figlia dal burgamester; cun ils daners poss jau puspè retrair mes char.›

‹Puspè retrair tes char? Ti al vegns bain betg ad avair vendì? Quai fiss gea propi memia tup!›

‹Gea, sas›, ha ditg Gion, ‹jau sun stà sfurzà da far quai. L’enviern gievi uschè mal cun mai che jau aveva propi nagin rentsch per paun pli. Pia hai jau vendì l’emprim ils nufs d’argient da mes tschop da la dumengia, alura mia chadaina d’argient, silsuenter mia pipa lunga e per finir il char. Ma uss poss jau puspè cumprar enavos tut.›

‹Gion›, ha ditg il muliner, ‹jau ta vi dar mes char. El n’è bain betg pli en il meglier stadi, ina vart al manca dal tuttafatg e cun ils radis da la roda n’è insatge er betg en urden; ma jau al vi tuttina dar a tai. Jau sai che quai è fitg generus da mai ed ina massa glieud vegnan a pensar che jau saja nar d’al regalar, ma jau na sun betg sco ils auters. Tenor mes avis è la generusadad la quintessenza da l’amicizia ed ultra da quai m’hai jau cumprà in nov char. Pia ta quietescha e sajas da buna luna – jau ta regal mes char.›

‹Quai è propi generus da tai›, ha ditg Gion pitschen e sia legra fatscha radunda traglischava dal plaschair. ‹Jau al poss gea puspè reparar, pertge che jau hai ina grond’aissa en chasa.›

‹In’aissa?›, ha ditg il muliner. ‹Pensa be, quella dovr jau gist per il tetg da mes clavà. Quel ha ina gronda fora ed il graun vegn tut bletsch, sche jau na la staup betg. Bun che ti discurras gist da quai! Igl è bain remartgabel, co ch’ina bun’ovra suonda adina a l’autra. Jau ta dun mes char ed uss ma das ti ti’aissa. Bain cler ch’il char vala dapli che l’aissa, ma vaira amicizia na guarda betg sin quai. Fa il bun e ma porta gist l’aissa, pertge che jau vi anc laschar far oz la lavur vi dal clavà.›

‹Sa chapescha›, ha ditg Gion pitschen, è currì en la remisa ed ha purtà natiers l’aissa.

‹I n’è betg gist ina fitg gronda aissa›, ha constatà il muliner la contemplond, ‹ed jau tem ch’i na ta vegnia betg a restar bler per reparar il char cur che jau hai finì da reparar cuntut il tetg dal clavà. Ma quai n’è natiralmain betg mia culpa. E damai che jau t’hai uss regalà mes char, ma vegns ti segiramain er a vulair dar persuenter in pèr flurs. Qua è il chanaster ed al fa bel plain.›

‹Plain dal tut?›, ha ditg Gion pitschen in pau inquietà, pertge che quai era propi in fitg grond chanaster ed el saveva ch’i n’al vegnian a restar naginas flurs per il martgà, sch’el al fetschia plain dal tut; gist uss ch’el sa legrava talmain sin ses nufs d’argient...

‹I n’è bain betg da memia›, ha respundì il muliner, ‹sche jau ta dumond per in pèr flurs suenter che jau ta hai regalà mes char. Forsa sbagl jau, ma jau pens che vaira amicizia saja libra da tut interess persunal.›

‹Ma mes char ami, mes meglier ami›, ha clamà Gion pitschen, ‹tut las flurs da mes iert stattan a tia disposiziun. D’esser en la mongia dretga tar tai ma munta bler dapli che mes nufs d’argient, quai sas ti bain›, ed el è currì ed ha clegì tut sias bellas primulas ed ha emplenì cun ellas il chanaster dal muliner.

‹Adia, Gion pitschen›, ha ditg il muliner ed è ì cun l’aissa sin il givè ed il chanaster enta maun da la collina siadora.

‹Adia›, ha ditg Gion pitschen ed ha cumenzà a chavar da buna luna, pertge ch’el sa legrava sin il char.

L’auter di era el gist londervi da fermar chagliamorta sur l’isch ch’el ha udì a clamar il muliner nà da la via. Immediat è el siglì giu da la stgala ed ha guardà sur la saiv.

Là steva il muliner cun in grond satg farina si dies.

‹Char Gion pitschen›, ha el ditg, ‹avessas ti la buntad da ma purtar quest satg farina sin il martgà?›

‹Jau stun uschè mal›, ha ditg Gion pitschen, ‹ma jau hai oz propi bler da far. Jau stoss fermar tut mias plantas che raivan e bagnar tur mias flurs ed anc applanir il pastget.›

‹Sch’ins pensa che jau ta vi regalar mes char›, ha ditg il muliner, ‹ma pari in pau malcurtaschaivel da vulair dir da na.›

‹Na di betg da quai›, ha clamà Gion pitschen, ‹jau na vuless mai pli mai valair sco malcurtaschaivel.› Ed el ha prendì sia chapitscha ed è sa mess sin via cun il grev satg si dies.

I fascheva fitg chaud quel di ed il stradun era ina pulvra; ed anc avant che Gion aveva cuntanschì il sisavel crap da miglia era el gia uschè stanchel ch’el ha stuì seser e sa ruassar. Ma curt suenter ha el cuntinuà ses viadi cun novas forzas ed ha finalmain cuntanschì il martgà.

Suenter avair spetgà lung temp, è el vegni da vender il satg farina per in bun pretsch. Sinaquai è el returnà immediat a chasa, pertge ch’el temeva bandits, per cas ch’el fiss arrivà memia tard viaden la notg.

‹Quai è bain stà in stentus di›, ha el ditg a sasez cur ch’el è ì a durmir. ‹Ma jau sun cuntent, da betg avair snegà al muliner sia dumonda, pertge ch’el è mes meglier ami e la finala ma dat el ses char.›

L’autra damaun marvegl è il muliner vegnì per ils daners. Ma Gion pitschen era uschè stanchel ch’el era anc en letg.

‹Ti es bain in smarschun!›, ha ditg il muliner. ‹Per la paja che jau ta vi dar mes char, pudessas ti tuttavia esser in pau pli lavurus. Marschadetgna è in grond putgà ed jau na vertesch betg che mes amis èn marschs e lass. Ti na ma dastgas betg prender en mal mi’avertadad ed jau na vegniss mai e pli mai sin l’idea da discurrer uschia sche jau na fiss betg tes ami. Ma tge senn avess in’amicizia sch’ins na pudess betg dir sinceramain in a l’auter ses parairi. Curtaschaivladads e plaschentinas po mintgin dir, ma in vair ami di adina chaussas malempernaivlas e na s’empatscha betg sch’el fa mal a l’auter cun quai. E sch’el è propi in vair ami, alura fa el gugent mal, perquai ch’el sa ch’el fa uschia dal bun.›

‹Ah, perduna›, ha ditg Gion pitschen fruschond ils egls e prendend la chapitscha da notg giu dal chau, ‹ma jau era uschè stanchel che jau hai pensà d’anc star in mument en letg e da tadlar a chantar ils utschels. Sas, jau lavur adina meglier, sche jau hai udì a chantar ils utschels.›

‹Quai aud jau gugent›, ha ditg il muliner ed ha pitgà a Gion pitschen giu per il dies, ‹pertge che jau vi che ti vegnias immediat suenter t’esser vestgì si tar il mulin a reparar il tetg dal clavà.›

Il pover Gion pitschen avess propi stuì lavurar en ses iert, pertge che sias flurs eran gia dapi dus dis senz’aua; da l’autra vart na vuleva el er betg dir na al muliner ch’al era in uschè bun ami.

‹Ta paressi malamiaivel, sche jau ta schess che jau haja da far?›, ha el dumandà tut schenadamain.

‹Sas›, ha ditg il muliner, ‹jau pens ch’i na saja betg dumandà da memia, sch’ins pensa che jau ta vi regalar mes char. Ma sa chapescha, sche ti na vuls betg, vom jau mez a far la lavur.›

‹Na, gliez en nagin cas!›, ha ditg Gion pitschen, è siglì or da letg, è sa vestgì ed è ì cun il muliner.

Gion pitschen en ses curtin

Là ha el lavurà tuttadi e suenter la rendida dal sulegl è il muliner vegnì a guardar.

‹Has ti gia reparà la fora en il tetg, Gion pitschen?›, ha el clamà tut dultschin.

‹La lavur è fatga›, ha respundì Gion pitschen ed è descendì da la stgala.

‹Pelvaira›, ha ditg il muliner, ‹nagina lavur n’è uschè edifitganta sco quella ch’ins fa per auters.›

‹Igl è propi in grond privilegi da dastgar tadlar co che ti discurras›, ha respundì Gion pitschen, ‹propi in grond daletg. Jau tem be che jau na vegnia mai ad avair uschè bels pensaments sco ti.›

‹Quai vegn schon a vegnir›, ha ditg il muliner, ‹ti ta stoss be dar fadia. Uss enconuschas ti be la vart pratica da l’amicizia, ma ti vegns er a prender a conuscher sia vart teoretica.›

‹Manegias ti propi?›, ha dumandà Gion pitschen.

‹Senza dubi›, ha respundì il muliner; ‹ma uss che ti has reparà il tetg, fas ti meglier dad ir a chasa a ta revegnir, pertge che damaun vi jau che ti chatschias las nursas sin la muntogna.›

Il pover Gion pitschen n’ha betg ristgà da dir in pled e l’autra damaun ha il muliner manà natiers sias nursas e Gion è sa mess sin via cun ellas vers la muntogna. L’entir di ha el duvrà per ir e turnar e vegnind a chasa era el uschè stanchel ch’el è sa durmentà sin sia sutga ed è pir puspè sa sveglia da bel cler di.

‹Quant bel che jau vegn ad avair oz en mes iert›, ha el ditg ed è immediat sa mess a la lavur.

Ma el n’è mai vegnì da s’occupar da sias flurs; pertge che adina vegniva ses ami, il muliner, tar el, al trametteva a far cumissiuns extendidas u al duvrava en ses mulin. Magari era Gion pitschen tut contristà pervi da quai e temeva che sias flurs pudessan pensar ch’el las haja emblidà dal tuttafatg. Ma alura sa consolava el pensond ch’il muliner saja ses meglier ami e ch’el al veglia gea er dar in char.

Uschia lavurava Gion pitschen per il muliner e quel al scheva da tuttas bellas chaussas davart l’amicizia che Gion nudava tut en in cudeschet da notizias e legeva la notg, pertge ch’el era in scolar fitg intelligent.

Ina saira seseva Gion pitschen sper pigna ch’igl ha tuttenina spluntà dad aut vi da l’isch. Igl era ina notg burascusa ed il vent furiava enturn chasa, uschia che Gion ha l’emprim pensà ch’i saja il stemprà. Ma alura ha el udì a pitgar ina segunda giada ed ina terza e pli dad aut che l’emprima. ‹Quai vegn ad esser in pover viandant›, ha pensà Gion pitschen ed è ì tar l’isch.

Qua steva il muliner cun ina laterna en in maun e cun in grond fist en l’auter.

‹Char Gion pitschen›, ha ditg il muliner, ‹jau sun en in grond embrugl. Mes pitschen mattatsch è crudà da la stgala ed è sa fatg mal ed jau stoss ir per il medi. Ma quel abita uschè lunsch davent e la notg è uschè selvadia che jau sun vegnì sin l’idea ch’i saja atgnamain meglier sche ti vas enstagl da mai. Ti sas, jau ta regal il char e perquai èsi atgnamain be en urden che ti ma fas er ina giada in servetsch.›

‹Sa chapescha›, ha ditg Gion pitschen, ‹igl è per mai in’onur che ti t’es drizzà a mai; jau ma met immediat sin via. Ma ti ma stos dar tia laterna, jau tem che jau dettia uschiglio en in foss.›

‹Jau stun propi mal›, ha ditg il muliner, ‹ma igl è mia laterna nova ed i fiss in grond donn per mai, sch’insatge giess en paglia.›

‹Quai na fa nagut, lura vom jau senza laterna›, ha ditg Gion pitschen, ha prendì il mantè da pelegna e la chapitscha da launa ed è ì.

Igl era in stemprà orribel. La notg era uschè naira che Gion pitschen na veseva strusch il maun davant ils egls ed il vent suflava uschè ferm ch’el na pudeva strusch sa tegnair en pe. Ma el ha cuntinuà valurusamain ses viadi e suenter trais uras è el arrivà tar la chasa dal medi ed ha spluntà vi da l’isch

‹Tgi è là?›, ha clamà il medi ed ha chatschà il chau or da la fanestra da la chombra.

‹Gion pitschen, signur docter.›

‹E tge vuls ti?›

‹Il pitschen dal muliner è crudà da la stgala ed è sa fatg mal, ed il muliner As lascha dumandar da gist vegnir cun mai.›

‹Bun›, ha ditg il medi, ha laschà metter sut il chaval, purtar ils stivals auts e la laterna ed è sa mess en viadi vers il mulin, entant che Gion pitschen curriva suenter ad el.

Ma il stemprà vegniva adina pir ed ì pluveva sco da dar cun sadellas; Gion pitschen na veseva betg pli nua ch’el chaminava e n’era betg pli bun da tegnair pass cun il chaval. La finala è el vegnì dal tuttafatg giud via ed è fruntà en ina palì ch’era fitg privlusa, perquai ch’igl aveva grondas foras e Gion pitschen è sfundrà e najà.

L’auter di han pasturs da chauras chattà sia bara sin l’aua e l’han manà en la chasetta d’ortulan. L’entira regiun ha prendì part da la sepultura da Gion pitschen, pertge che tuts al avevan enconuschì ed il muliner era la persuna en cordoli principala. ‹Damai che jau era ses meglier ami›, ha ditg il muliner, ‹èsi be en urden che jau survegn il meglier plaz›, ed uschia è el ì a la testa dal til da bara, vestgì en in lung mantè nair e fruschond trasora ils egls cun in grond fazielet.

‹Che Gion pitschen n’è betg pli, è segiramain in grond donn per tuts›, ha ditg il fravi cur che la sepultura era a fin e tuts che sesevan ensemen en l’ustaria cun vin e petta.

‹Per mai èsi en mintga cas ina gronda sperdita›, ha ditg il muliner. ‹Jau al aveva gia sco regalà mes char ed uss na sai jau betg tge far cuntut. A chasa m’è quel fitg enta pes ed en in stadi che jau na survegn nagut persuenter, sche jau al vend. Jau vegn en mintga cas a ma pertgirar en avegnir da vulair regalar insatge. Ins ha be da patir da si’atgna generusadad.›»

«E lura?», ha ditg il ratun da l’aua suenter in lung paus.

«Quai è stà la fin», ha ditg il pitgalain verd.

«E co èsi ì a finir cun il muliner?», ha dumandà il ratun da l’aua.

«Quai na sai jau propi betg», ha respundì l’utschè, «ed ì m’è er gist tuttina.»

«Da quai ves’ins che Vus n’avais gnanc zic cumpassiun en Voss caracter», ha respundì il ratun da l’aua.

«Jau hai l’impressiun che Vus n’hajas betg propi chapì la morala da l’istorgia», ha remartgà il pitgalain verd.

«La... tge?», ha cridà il ratun da l’aua.

«La morala.»

«Vulais Vus dir cun quai che l’istorgia haja ina morala?»

«Sa chapescha», ha ditg il pitgalain verd.

«Quai m’avessas Vus stuì dir pli baud», ha ditg il ratun da l’aua plain gritta. «Sche Vus m’avessas ditg quai da l’entschatta davent, alura n’avess jau gnanc tadlà; jau avess ditg: ‹Bua!›, sco il criticher, quai che jau poss dal reminent er anc dir uss.»

Pia ha el clamà en ils pli auts tuns: «Bua!», ha dà in stausch a sia cua ed è svanì en sia fora.

«As è il ratun da l’aua simpatic?», ha dumandà l’anda ch’è nudada natiers in pèr minutas pli tard. «El ha segiramain ina massa bunas qualitads. Ma quai che pertutga mai – jau hai in sentiment da mamma e na poss mai guardar sin in mat vegl senza ch’i ma vegnan las larmas.»

«Jau crai bunamain che jau al haja unfisà», ha respundì il pitgalain verd; «jau al hai numnadamain raquintà in’istorgia cun ina morala.»

«Ah, quai è adina ina chaussa fitg ristgada», ha ditg l’anda.

Ed jau sun dal tuttafatg da ses avis.

La racheta impurtanta

En curt dueva avair lieu la nozza dal figl dal retg e tut che sa legrava gia da quai. In entir onn aveva el spetgà sin sia spusa e finalmain era ella arrivada. Ella era ina princessa russa ed ina schlitta tratga da sis rens l’aveva manà nà da la Finlanda. La schlitta era furmada sco in grond cign e tranter las alas dal cign ruassava la pitschna princessa. Ses lung mantè d’ermelin la tanscheva fin als pes, sin chau purtava ella in pitschen chapè d’in tessì d’argient ed ella era uschè pallida sco il palaz da naiv, en il qual ella aveva adina abità. Uschè sblatga era ella che l’entir pievel sa smirvegliava da quai, giond ella en schlitta tras las vias.

«Ella è sco ina rosa alva!», clamavan ins e bitava flurs dals balcuns sin ella.

Avant la porta dal chastè ha il prinzi retschavì ella. El aveva egls siemius e ses chavels eran sco fin aur.

Cur ch’el l’ha vis, è el sa mess en schanuglias ed ha bitschà ses maun.

«Voss purtret era bel», ha el ditg da bass, «ma Vus essas anc pli bella che Voss purtret.» E la pitschna princessa è vegnida cotschna.

«Ella era sco ina rosa alva», ha ditg in giuven pagi a l’auter, «ed uss è ella sc’ina rosa cotschna.» E l’entira curt è stada intgantada.

La princessa russa

Durant ils proxims trais dis tut che scheva: «Rosa alva, rosa cotschna, rosa cotschna, rosa alva» ed il retg ha cumandà da dublegiar la paja dal pagi. Damai ch’el na retschaveva insumma nagina paja n’al ha quai betg gidà bler, ma i valeva sco gronda onur ed è vegnì communitgà tenor reglament en la gasetta da la curt.

Suenter ch’ils trais dis èn stads passads, è vegnida festivada la nozza. Igl è stà ina grondiusa chaussa e spusa e spus gievan solennamain maun en maun sut in baldachin da vali purpur surcusì cun pitschnas perlas. Alura hai dà in past statal ch’ha durà tschintg uras. Il prinzi e la princessa sesevan sisum en la gronda sala e bavevan or d’in buccal da cristal. Be inamurads per propi pudevan baiver da quest buccal; uschespert che lefs fauss al tutgavan, vegniva el turbel e nivlus.

«Ch’els charezzan in l’auter», ha ditg il pitschen pagi, «è uschè cler sco cristal!» Ed il retg ha dublegià per la segunda giada sia paja, uschia che l’entira curt ha clamà: «Tge onur!»

Suenter il banchet dueva avair lieu in bal ed ils spus duevan sautar il saut da las rosas ed il retg aveva empermess da sunar la flauta. El sunava miserabel, ma nagin che n’aveva ristgà d’al dir quai, pertge ch’el era il retg. El saveva be sunar trais melodias e na saveva mai propi, tgenina ch’el sunava gist; ma quai n’empurtava nagut, pertge che tuttina tge ch’el fascheva, tut che clamava adina: «Magnific! Bellischem!»

La davosa part sin il program furmava in grond fieu artifizial che dueva avair lieu precis da mesanotg. La pitschna princessa n’aveva anc mai vis en sia vita in fieu artifizial e perquai aveva il retg cumandà ch’il pirotecnicist roial haja d’esser preschent il di da las nozzas.

«Tge è quai insumma, in fieu artifizial?», aveva ella dumandà il prinzi, cur ch’els gievan ina damaun a spass sin la terrassa.

«Igl è sco la glisch polara», ha ditg il retg che deva adina resposta a dumondas ch’eran drizzadas ad auters, «mo bler pli natiral. A mai plaschi meglier che las stailas, perquai ch’ins sa adina precis cur ch’i cumenza ed igl è uschè bel sco cur che jau sun flauta. Ti stos propi ir a guardar quai.»

Pia è vegnì mess si il pli giudim en il curtin roial in stan ed uschespert ch’il pirotecnicist ha gì endrizzà tut al dretg lieu, ha il fieu artifizial cumenzà a sa discurrer tranter pèr.

«Il mund è pelvaira memia bel!», ha ditg ina pitschna petarda schuschuranta. «Guarda be questas bellas tulipanas. Sch’ellas fissan dretgas petardas, na pudessan ellas betg esser pli bellas. Jau sun propi cuntent d’esser viagià. Viagiar furma il spiert e fa urden cun tut ils pregiudizis.»

«Il curtin dal retg n’è betg il mund, ti petarda narra!», ha ditg ina gronda chandaila romana. «Il mund è in’immensa plazza, ti duvrassas trais dis per vesair tut.»

«Mintga plazza ch’ins ama, è per ins il mund», ha ditg ina roda da fieu pensiva ch’era fermada dapi si’uffanza vi d’ina veglia stgatla da stalizzas e che sa gloriava cun ses cor rut. «Ma l’amur n’è betg pli en moda ed ils poets l’han mazzà. Els ha scrit uschè bler sur dad ella che nagin n’als carteva pli, quai che na ma fa betg surstar. Pertge che vaira amur patescha e tascha. Jau ma regord co che jau mez sun ina giada... Ma quai n’interessescha nagin pli – la romantica tutga tar il passà.»

«Betg raquintar burlas», ha ditg la chandaila romana, «la romantica na mora mai. Ella è sco la glina e viva en perpeten. Il spus e la spusa per exempel aman in l’auter fitg. Jau ha udì oz en damaun tut sur dad els d’ina chargia da ballins che giascheva per casualitad en il medem truchet sco jau e ch’enconuscheva las ultimas novitads da la curt.»

Ma la roda da fieu ha scurlattà il chau: «La romantica è morta, la romantica è morta, la romantica è morta», ha ella ditg da bass. La roda tutgava tar quels che crain ch’ina chaussa vegnia vaira sch’ins la repetia pliras giadas.

Tuttenina han ins udì in tuss giz e sitg e tut ch’ha guardà enturn.

El vegniva d’ina gronda racheta che veseva or loscha e ch’era fermada vi da la fin d’in lung fist. Ella tussiva adina avant che far ina remartga per attrair uschia l’attenziun.

«Ehem! Ehem!», ha ella ditg e tut ch’ha tadlà cun excepziun da la roda da fieu che scurlattava anc adina il chau e ch’insistiva da bass: «La romantica è morta.»

«Ruaus! Ruaus!», ha clamà ina petarda schuschuranta. Ella era insatge sco in politicher ed aveva adina giugà ina gronda rolla tar las elecziuns e perquai enconuscheva ella las dretgas expressiuns parlamentaras.

«Morta dal tut», ha ditg la roda da fieu ed è sa durmentada. Uschespert ch’igl era dal tuttafatg quiet, ha la racheta tussì per la terza giada ed ha cumenzà. Ella discurriva plaun e cler, sco sch’ella dictass sias memorias, e guardava sur il givè sin quels, als quals ella sa drizzava. Ella aveva propi manieras fitg noblas.

«Tge fortuna per il figl dal retg», ha ella remartgà, «ch’el fa gist nozza il di che jau duai vegnir sajettada. Schizunt sche quai fiss vegnì arranschà uschia ordavant, n’al avessi betg pudì cunvegnir meglier; ma prinzis han gea adina fortuna.»

«Tge chaussas», ha ditg la pitschna petarda, «jau hai pensà ch’i saja precis il cuntrari e nus vegnian laschads libers en favur dal prinzi.»

«Quai po bain esser uschia en voss cas», ha respundì la racheta, «ed igl è senz’auter uschia. Ma tar mai è quai insatge auter. Jau sun ina racheta fitg speziala e deriv da geniturs spezials. Mia mamma è stada la roda da fieu la pli celebrada da ses temp e famusa per ses sautar grazius. Cur ch’ella è sa preschentada publicamain, è ella ida enturn deschnov giadas avant ch’ella è sa stizzada e tar mintga vieuta ha ella sajettà en l’aria set stailas da colur rosa. Ella aveva in diameter da trais pes e mez ed era fatga da la meglra pulvra da sajettar. Mes bab era ina racheta sco jau e da derivanza franzosa. El è sgulà uschè ad aut ch’ins temeva ch’el na vegnia mai pli a turnar enavos. Ma el è tuttina returnà, pertge ch’el era ordvart amiaivel da natira ed ha fatg ina crudada splenduranta en in uradi da plievgia dad aur. Las gasettas han descrit sia prestaziun cun expressiuns ordvart flattantas. La gasetta da la curt al ha numnà in triumf da la pilotecnica.»

«Pirotecnica manegias ti, pirotecnica», ha ditg ina glisch bengala. «Jau sai ch’igl ha num pirotecnica, pertge ch’uschia statti scrit sin mi’atgna stgatla.»

«Jau en mintga cas di pilotecnica», ha respundì la racheta en in tun sever. La glisch bengala è sa sentida uschè smardegliada da quai ch’ella ha da sia vart cumenzà ad intimidar las pitschnas petardas per mussar ch’ella saja anc adina insatgi d’ina tscherta muntada.

«Jau scheva gist», ha cuntinuà la racheta, «jau scheva – gea, tge era jau londervi da dir?»

«Ti discurrivas da tai», ha respundì la chandaila romana.

«Sa chapescha; jau saveva bain che jau discurriva gist d’insatge interessant, cur che jau sun vegnì interrut uschè maltscheccamain. Jau odiesch groppadad e tuttas nauschas manieras, pertge che jau patesch da quai. Jau sai, sin l’entir mund na datti nagina creatira pli sensitiva che jau.»

«Tge è quai pomai, ina creatira sensitiva?», ha dumandà ina petarda la glisch romana.

«Ina creatira che passa adina ad auters giu per ils pes, perquai ch’ella ha sezza egls-giazla», ha respundì la chandaila romana da bass; e la petarda fiss bunamain schluppada dal rir.

«Per plaschair, sur da tge riais Vus?», ha vulì savair la racheta.

«Jau na ri bain betg.»

«Jau ri, perquai che jau sun cuntenta», ha ditg la petarda.

«Quai è in motiv fitg egoistic», ha ditg la racheta en tun vilà. «Tge dretg avais Vus dad esser cuntenta? Vus duessas pensar ad auters. Vus duessas pensar a mai. Jau pens adina a mai e spetg da tut ils auters ch’els fetschian il medem. Quai è quai ch’ins numna simpatia. Igl è quai ina bella virtid ed jau la possed en abundanza. Prendain per exempel il cas ch’i ma capitass questa notg insatge – tge disgrazia che quai fiss per tuts! Il prinzi e la princessa na pudessan mai pli esser cuntents, lur entira vita matrimoniala fiss ruinada ed il retg na vegniss mai a surventscher questa frida, quai sai jau precis. Pelvaira, mintga giada che jau clom en memoria la muntada da mia posiziun, sun jau commuventada ch’i ma vegnan las larmas.»

«Sche ti vul porscher in divertiment ad auters», ha ditg la chandaila romana, «èsi meglier sche ti guardas da restar sitga.»

«L’intelletg ordinari cusseglia bain da far quai», ha manegià la glisch bengala che cumenzava a vegnir da buna luna.

«L’intelletg ordinari, geabain», è s’indignada la racheta. «Ma Vus emblidais che jau sun ordvart extraordinaria e speziala. Intelletg ordinari po mintgin avair, premess ch’el haja nagina fantasia. Ma jau hai fantasia, pertge che jau na pens mai a las chaussas sco ch’ellas èn per propi; jau ma las pens adina diversas e tut autras. E quai che reguarda il tegnair sitg na datti qua apparentamain nagin ch’è insumma bun d’appreziar ina natira sensibla. Per fortuna na fatsch jau betg cas da quai. Il sulet che gida ins tras la vita, è d’esser conscient da l’immensa inferiuradad da tut ils auters. Igl è quai in sentiment che jau hai adina cultivà. Cor n’ha gea nagin da vus. Vus riais qua e faschais narradads gist sco sch’il prinzi e la princessa na maridassan betg.»

«Ma sche pertge betg?», ha exclamà ina pitschna culla da fieu. «Pertge pomai betg? Las nozzas èn bain in’occasiun fitg legraivla e cur che jau sgol siadora en l’aria hai jau prendì avant da raquintar a las stailas tut davart quella. Ti las vegns a vesair a tschegnar cur che jau raquint ad ellas da la bella spusa.»

«Tge concepziun da la vita triviala che ti has!», ha ditg la racheta. «Ma jau n’hai spetgà nagut auter da tai. Ti na cuntegnas nagut; ti es chavortga e vida. Forsa ch’il prinzi e la princessa vivan in di en in pajais nua ch’igl ha in flum profund e forsa ch’els han er in sulet figl, in pitschen mattatsch cun tschurrichels blonds ed egls viola sco il prinzi sez. Quel va forsa ina giada a spass cun sia baila e quella sa durmenta sut ina gronda siringia; e lura forsa ch’il mattatsch croda en il flum e naja. Tge terribla disgrazia! Povers umans che perdan lur sulet uffant. Igl è memia trist! Jau na vegn mai a pudair surventscher quai!»

«Ma els n’han gea gnanc pers lur sulet uffant!», ha ditg la chandaila romana. «I n’è insumma gnanc capità ina disgrazia!»

«Quai n’hai jau er betg pretendì», ha respundì la racheta, «jau hai be ditg ch’i pudess capitar. Sch’els avessan propi pers lur sulet figl, sche na faschessi nagin senn pli da discurrer da quai. Jau odiesch umans che fan canera cur ch’il latg è spons. Ma sche jau pens ch’els pudessan perder lur sulet figl, alura sun jau tut commovida.»

«Ti sa chapescha», ha clamà il fieu bengal, «ma ti es er la creatira la pli sentimentala che jau hai entupà insacura.»

«E ti es la creatira la pli brutala che jau hai vis insacura», ha ditg la racheta. «Ti n’es sa chapescha betg buna da chapir mi’amicizia envers il prinzi.»

«Ti n’al enconuschas gea gnanc», ha gnugnà la chandaila romana.

«Jau n’hai mai pretendì d’al enconuscher», ha respundì la racheta. «Jau pretend schizunt che jau na fiss segiramain betg ses ami sche jau al enconuschess. Igl è ina chaussa fitg privlusa d’enconuscher ses amis.»

«Fa plitost attenziun da restar sitga», ha ditg la culla glischanta, «quai è l’impurtant.»

«Per tai bain, da quai sun jau persvasa», ha remartgà la racheta; «ma jau bragel cur che jau vi.» Ed uss ha ella propi cumenzà a sponder dretgas larmas. Quellas culavan sco daguts da plievgia dal fist giuadora ed avessan bunamain najentà dus pitschens baus che vulevan fundar in agen dachasa e ch’eran en tschertga d’in lieu sitg adattà per quest intent.

«Ella sto propi avair ina disposiziun fitg romantica», ha ditg la roda da fieu, «pertge ch’ella bragia nua ch’i na dat nagut da bragir.» Ed ella ha suspirà profundamain ed ha pensà a sia stgatla da stalizzas.

Ma la chandaila romana ed il fieu bengal eran fitg indignads ed han clamà dad aut: «Cugliunaria! Cugliunaria!» Els eran orientads fitg pratic e sch’insatge n’als plascheva betg, numnavan els quai immediat ina cugliunaria.

En quel mument è levada la glina sc’in grondius scut d’argient e las stailas han cumenzà a glischar e nà dal palaz han ins udì musica.

Il prinzi e la princessa manavan il saut. Els sautavan uschè bain che las autas gilgias alvas guardavan da la fanestra viaden e las grondas flurs papaver cotschnas ballantschavan ils chaus e devan il tact.

Alura ha l’ura dà las diesch, pli tard las indesch e per finir las dudesch e cun la davosa frida da mesanotg èn tuts vegnids ora sin la terrassa ed il retg ha fatg vegnir il pirotecnicist da la curt.

«Il fieu artifizial duaja cumenzar», ha ditg il retg. Il pirotecnicist ha fatg ina profunda reverenza ed è sa rendì da l’autra vart dal parc. El aveva cun sai sis gidanters e mintgin dad els purtava vi d’ina lunga pitga in tizun ardent.

Il fieu artifizial duaja cumenzar

Tge grondius spectacul!

«Uitz! Uitz!», fascheva la roda da fieu durant ch’ella girava adina puspè en rudè. «Bumm! Bumm!», tunava la chandaila romana. Alura han sautà las pitschnas petardas sur l’entira plazza ed il fieu bengal ha fatg vegnir tut cotschen da stgarlat. «Stai bain!», ha clamà la culla da fieu cur ch’ella è schuschurada davent tramettend giuadora pitschnas sbrinzlas da colur blaua. «Crac! Crac!», han respundì las raunas da fieu che sa divertivan grondius.

Uschia mintgin ch’ha gì in grond success cun excepziun da la racheta impurtanta. Ella era vegnida uschè bletscha dal bragir ch’ella na pudeva insumma betg sgular siadora. Pertge ch’il meglier vi dad ella era la pulvra da sajettar e quella era vegnida uschè bletscha da las larmas ch’ella ha disditg. Tut ses miserabels parents, tar ils quals ella na discurriva mai auter che cun in rir spretschant, s’auzavan si en tschiel sco magnificas flurs dad aur cun chaus da fieu. «Hurra! Hurra!», ha clamà la curt e la pitschna princessa rieva dad aut dal plaschair.

«Jau suppon ch’els tegnian en salv mai per in mument tut spezial», ha ditg la racheta. «Gea gea, uschia èsi», ed ella veseva ora pli superbia che mai.

L’autra damaun èn vegnids ils lavurers per metter puspè tut en urden. «Quai è segiramain ina deputaziun, jau la vi beneventar cun la dignitad che cunvegna», ha ditg la racheta ed ha chatschà il nas ad aut e rubiglià profundamain il frunt sco sch’ella ponderass davart ina chaussa fitg impurtanta. Ma la glieud n’ha gnanc fatg stim dad ella. Pir cur ch’els eran semtgads per ir, ha in percurschì ella. «Qua hai anc ina da questas rachetas nauschas», ha el clamà e bittà ella sur il mir en il foss.

«Racheta nauscha? racheta nauscha?», ha ella ditg faschond turnigls tras l’aria. «Impussibel! Bella racheta ha l’um natiralmain ditg. Bel e nausch, quai tuna uschè sumegliant ed è savens il medem», ed ella è crudada en la lozza.

«Confortabel n’èsi betg gist qua», ha ella remartgà. «Ma i vegn bain ad esser in lieu da bogn ch’è gist en moda ed els m’han tramess qua per che mia sanadad ch’è in pau flaivlentada possia sa remetter. Mia gnerva è senza dubi in pau irritada ed jau dovrel ruaus.»

Qua è nudada natiers ina pitschna rauna cun egls mellens traglischants e vestgida cun in tschop cun tachels verds.

«Bain in nov giast!», ha ditg la rauna. «I na dat er propi nagut meglier che la lozza. Aura da plievgia ed in foss – quai ma fa cuntent sco in retg. Pensais Vus ch’i vegnia a plover oz suentermezdi? Quai giavischass jau fitg; ma il tschiel è tut blau e senza nagin nivel. Donn!»

«Ehem! Ehem!», ha ditg la racheta ed ha cumenzà a tusser.

«Tge bella vusch che Vus avais!», ha clamà la rauna. «Ella tuna gist sco quella d’in corv e per mai è quai la pli bella musica dal mund. Vus duessas udir questa saira noss chor! Noss lieu sa chatta en il vegl puz dad andas dasper la chasa dals magiurs e cur che la glina leva, cumenzain nus. Igl è uschè fascinant che la glieud resta alerta en letg per ans tadlar. Anc ier hai jau udì co che la dunna dal magiur ha ditg a sia mamma ch’ella n’haja l’entira notg betg pudì clauder egl. I legra ins natiralmain ordvart, sch’ins vegn stimà uschè fitg.»

«Ehem! Ehem!», ha ditg la racheta tut vilada. Ella sa grittentava nunditg ch’ella na vegniva betg en cun il pled.

«In’excellenta vusch», ha cuntinuà la rauna. «Speranza vegnis Vus ina giada vi tar il puz da las andas. Uss stoss jau guardar suenter mias figlias. Jau hai numnadamain sis bellas figlias ed hai tema ch’il scarun las pudess scuntrar. El è numnadamain in terribel monster ed avess naginas retegnientschas da las stranglar giuaden d’ensolver. Pia, a revair! Jau As poss sincerar che jau hai gì grond plaschair da nossa conversaziun.»

«Ina bella conversaziun è quai stà», ha ditg la racheta, «Vus avais discurrì tut temp suletta. Quai na numnel jau betg ina conversaziun.»

«In sto tadlar», ha ditg la rauna, «ed jau surpigl gugent da discurrer. Quai spargna temp ed impedescha tutta dispita.»

«Ma jau hai gugent dispita», ha ditg la racheta.

«Quai na sper jau betg», ha ditg la rauna curtaschaivlamain. «Dispita è insatge vulgar; en la buna societad tut ch’è da la medem’opiniun. Pia anc ina giada: a revair – vi là èn mias figlias». E la pitschna rauna è nudada davent.

«Vus essas ina persuna impertinenta», ha ditg la racheta, «e senza nagin’educaziun. Jau odiesch persunas sco Vus che discurran adina be da sai, entant ch’ins vuless sco jau discurrer da sasez. Quai numnel jau egoissem ed egoissem è insatge disgustus, en spezial per insatgi da mes temperament, pertge che mes natiral simpatic fa che jau vegn apprezià dapertut. Vus duessas propi prender in exempel da mai, in meglier na chattassas gnanc. Ed uss ch’i sa dat la chaschun cussegliass jau da la nizzegiar, pertge che jau vom prest puspè enavos a la curt, nua ch’ins ma stima fitg. En mi’onur han il prinzi e la princessa fatg ier nozza. Ma da quai na savais Vus sa chapescha nagut, pertge che Vus vegnis da la champagna.»

«I na fa nagin senn da la vulair raquintar insatge», ha ditg ina libella che seseva sin ina gronda schervetta brina, «pertge ch’ella è gia davent.»

«Donn per ella, betg per mai», ha ditg la racheta. «I na ma vegn gnanc endament da vulair chalar da discurrer cun ella be perquai ch’ella na taidla betg. Jau ma taidlel fitg gugent a discurrer. Quai è schizunt mes pli grond plaschair. Jau main savens lungas conversaziuns cun mamezza ed jau sun uschè perderta che jau na chapesch magari gnanc pled da quai che jau di.»

«Alura duessas Vus tegnair prelecziuns da filosofia», ha ditg la libella. Ed ella ha rasà ora in pèr bellezza alas da gasa ed è schuschurada davent.

«Quant tgutg dad ella da betg esser stada qua», ha ditg la racheta. «Jau sun persvasa ch’ella na chatta betg savens ina tala pussaivladad da far insatge per sia furmaziun. Ma a mai po quai esser tuttina. In scheni sco jau retschaiva baud ni tard sia renconuschientscha.» Ed ella è sfundrada anc in zic pli profund en la glitta.

Suenter in mument è nudada natiers ina gronda anda alva. Ella aveva chommas melnas e palmettas vi dals pes e pervi da ses ballinar valeva ella sco bellezza extraordinaria.

«Quac, quac, quac», ha ella ditg, «tge curius cumpogn es ti? Dastg jau dumandar schebain ti es gia vegnì uschia sin il mund u sche quai è la consequenza d’in accident?»

«Igl è cler che Vus avais adina be vivì sin la champagna», ha remartgà la racheta, «uschiglio savessas Vus tgi che jau sun. Ma jau As perdun gugent Vossa nunsavida. I fiss malgist da pretender dad auters dad esser uschè spezial ed extraordinari sco ins sez. I vegn senz’auter a far surstar Vus che jau sun buna da sgular en tschiel e da returnar sin terra en furma d’in uradi da plievgia dad aur.»

«Jau na m’interess betg per da quai», ha ditg l’anda. «Jau na ves betg en per tge che quai duess esser bun. Sche ti fissas buna d’arar il funs sco il bov, da trair in char sco il chaval u da pertgirar las nursas sc’in chaun-nurser – quai fiss anc insatge!»

«Ah, povretta!», ha ditg la racheta en in tun fitg superbi. «Jau ves che Vus appartegnais a la classa inferiura. Insatgi da mia posiziun n’è mai nizzaivel. Nus avain ina tscherta furmaziun e quai è pli che suffizient. Jau n’hai nagina simpatia per lavurs da tut gener ed il pli pauc per quellas che Vus cussegliais. Jau sun adina stada da l’avis che be glieud ch’haja nagut da far tschertgia la fugia en la lavur.»

«Gea, gea», ha ditg l’anda ch’era fitg paschaivla e che na cumenzava mai a sa dispitar cun insatgi, «gea, gea, ils gusts èn differents. Ma jau sper bain che Vus As stabileschias qua per pli ditg, u betg?»

«Na ma vegn betg endament!», ha clamà la racheta. «Jau sun qua be en visita – ina nobla visita. Ma il lieu m’unfisescha. Igl ha qua ni societad ni solitariadad. Igl è sco en l’aglomeraziun. Probablamain return jau puspè a la curt, pertge che jau sai che jau sun destinada d’excitar il mund.»

«Er jau sun ma fatschentada pli baud cun l’idea da passar en la vita publica», ha remartgà l’anda, «i dat qua uschè bler che stuess vegnir refurmà. Ed jau hai propi er manà ina giada ina sesida e nus avain relaschà resoluziuns che condemnavan tut quai ch’ans plascheva betg; ma i para ch’ellas n’hajan betg cuntanschì bler. Uss sun jau daventada dal tuttafatg chasana e m’occup be pli da mia famiglia.»

«Jau sun destinada per la vita publica», ha ditg la racheta, «jau e tut mes parents fin als pli pitschens. Adina cur che nus cumparain, faschain nus sensaziun. Jau mezza na sun anc betg ma preschentada publicamain, ma cur ch’igl è uschè lunsch, vegn quai a dar in spectacul d’emprima qualitad. E quai che pertutga la lavur chasana: quella fa vegnir ins baud vegl e tegna ins davent da las chaussas pli autas.»

«Ah gea, las chaussas pli autas da la vita, quellas èn bellas!», ha ditg l’anda. «E quai fa endament tge fomaz che jau hai.» Ed ella è nudada da l’aual giuadora faschond «quac, quac, quac».

«Ve tuttina enavos! Ve enavos!», ha ditg la racheta. «Jau t’hai anc da dir ina massa.» Ma l’anda n’è betg pli s’empatschada dad ella.

«Jau sun cuntenta ch’ella è ida», ha ditg la racheta a sasezza, «ella aveva insatge propi ordinari.» Ed ella è anc sfundrada in zic pli fitg en la glitta ed ha cumenzà a reflectar davart la solitariadad dal scheni. Qua èn tuttenina chaminads dus mattatschs per lung il foss che purtavan mintgin in scussal alv; enta maun tegnevan els in pariel ed ina mona da frastgas.

«Quai sto esser la delegaziun», ha ditg la racheta ed è sa spruvada da guardar plain dignitad.

«Holla», ha clamà in dals mattatschs, «guarda qua quest lain nausch! Co è bain quel vegni nà qua?», ed el ha prendì la racheta or da la glitta.

«Lain nausch?», ha ditg la racheta, «impussibel! El ha natiralmain ditg fist dad aur e quai è in grond cumpliment. El pensa probabel che jau saja in dignitari da la curt.»

«Nus al vulain metter en il fieu», ha ditg l’auter giuven, «alura buglia noss pariel pli spert.»

Pia han els preparà la mona da frastgas, han mess lasura la racheta ed han envidà in fieu.

«Quai è grondius!», ha ditg la racheta. «Els ma laschan sgular da bel cler di per che mintgin ma vesia.»

«Uss vulain nus durmir in zic», han ditg ils mattatschs, «e cur che nus ans resvegliain, vegn l’aua a buglir.» Ed els èn sa mess en il pastg ed han serrà ils egls.

La racheta era tut umida e perquai hai duvrà ditg, fin ch’ella ha piglià fieu. Finalmain ha ella cumenzà ad arder.

«Uss sgol jau siadora!», ha clamà la racheta ed è sa fatga tut airia e guliva. «Jau sai che jau vegn a sgular bler pli aut che las stailas, bler pli aut che la glina, bler pli aut ch’il sulegl. Jau vegn a sgular uschè aut che...»

«Fzzz! Fzzz! Fzzz!», ed ella è sgulada dretg si sco ina chandaila. «Fantastic», ha ella clamà. «Ed uschia vai uss vinavant en tutta eternitad. Tge success!»

Ma nagin na l’ha vis.

Qua ha ella sentì in curius piztgar vi da l’entir corp. «Uss vegn jau ad explodir!», ha ella clamà. «Jau vegn a dar fieu a l’entir mund ed a far ina tala canera che la glieud na vegn in entir onn a pudair discurrer da nagut auter.»

Ed ella è propi explodida. «Pamf! Pamf! Pffft!», ha fatg la pulvra da sajettar. Da quai na devi nagin dubi.

Ma nagin na l’ha udi, gnanc ils dus mattatschs, pertge che quels durmivan stagn e bain.

«Per l’amur da Dieu», ha clamà l’anda, «i plova fists!», ed ella è svelt scappada sut l’aua.

«Jau saveva bain che jau vegnia a far sensaziun», ha fladà la racheta ed è sa stizzada.

Indicaziuns bibliograficas

Oscar Wilde. The Happy Prince and Other Tales. London 1888. Cun illustraziuns da Charles Robinson (1913). Tut ils dretgs d’autur(a) / chasa editura resalvads. Ediziun epub: www.chattà.ch (2014).